Dr M kata pembelaan Zahid dalam saman fitnah isu ‘kutty’ tak logik

Tun Dr Mahathir Mohamad, yang memfailkan saman fitnah terhadap Datuk Seri Ahmad Zahid Hamidi berhubung kenyataan Presiden UMNO itu yang didakwa mempersoalkan keturunannya, menyifatkan pembelaan Zahid adalah tidak logik.

Perdana menteri dua kali itu juga mengulangi bahawa Presiden UMNO itu bertindak dengan niat jahat kerana menimbulkan persoalan mengenai warisannya.

Zahid dalam ucapannya merujuk Dr Mahathir sebagai “anak lelaki Iskandar Kutty” yang membayangkan bahawa beliau (Dr Mahathir) dilahirkan sebagai bukan Islam, katanya dalam jawapan kepada pembelaan yang difailkan pada 8 September.

Walaupun Zahid, dalam pembelaannya, menafikan merujuk kepada Dr Mahathir, bekas perdana menteri itu berkata ucapan Zahid – di mana beliau menyebut seseorang yang menjadi Presiden UMNO selama 22 tahun dan memimpin negara selama 22 tahun – hanya boleh merujuk kepada Ahli Parlimen Langkawi itu.

“Kata-kata fitnah itu jelas dan nyata merujuk kepada saya,” kata negarawan berusia 97 tahun itu sambil menambah Zahid, yang juga Ahli Parlimen Bagan Datuk, hanya cuba memutar belit fakta dalam pembelaannya, menurut TheEdge.

Dr Mahathir juga berkata kenyataan lain yang diucapkan oleh Zahid merujuk kepada seorang pemimpin yang memimpin UMNO selama 22 tahun adalah sindiran yang dimaksudkan dan ditujukan kepadanya.

“Mana-mana orang biasa yang membaca kenyataan itu akan memahami bahawa asas ia dibuat adalah untuk mengakibatkan kebencian, mala fide (dengan niat jahat) dan dendam yang ditujukan untuk menjejaskan reputasi saya sebagai seorang negarawan dan juga seorang pemimpin politik yang berpengaruh,” kata Dr Mahathir.

Dr Mahathir, memfailkan saman fitnah itu pada 20 Julai lalu berdasarkan apa yang dikatakan Zahid pada 2017, yang diulangi sekali lagi pada Julai tahun lalu. Zahid, dalam pembelaannya yang difailkan pada 17 Ogos, menafikan orang dalam kenyataan yang diucapkannya merujuk kepada bekas perdana menteri itu.

Dr Mahathir menambah, di sebalik penafian Zahid, saman itu berjaya menunjukkan kaitan dengan dakwaan bahawa kenyataan yang dibuat oleh Presiden UMNO itu merujuk kepadanya (Mahathir), dan ini benar-benar menggambarkan bahawa pembelaan penafian Zahid sebagai tidak logik.

Dr Mahathir menambah bahawa pembelaan Zahid hanyalah penafian kosong. Bekas perdana menteri itu menegaskan bahawa akibat daripada kenyataan itu, terdapat orang yang mempersoalkan keturunannya.

Walaupun Zahid turut merayu pembelaan terhadap keistimewaan dan justifikasi yang layak, Dr Mahathir menegaskan bahawa kenyataan fitnah itu gagal menafikan fakta bahawa apa yang dilafazkan sememangnya memfitnah.

“Jika seseorang menumpukan perhatian dan memahami dalam membaca perkataan fitnah, seseorang akan menyedari bahawa apa yang diperkatakan itu memfitnah saya,” kata Dr Mahathir, sambil menambah bahawa tiada merit dalam pembelaan Zahid terhadap keistimewaan dan justifikasi yang layak.

Atas sebab-sebab di atas, Dr Mahathir, yang memfailkan jawapan melalui Tetuan Haidir & Co, berusaha untuk membatalkan pembelaan.

Pengurusan kes saman itu telah dilakukan di hadapan Timbalan Pendaftar Nor Afidah Idris hari ini (13 September). Nor Afidah kemudiannya mengarahkan satu lagi pengurusan kes dibuat pada 7 November, di mana pihak berkenaan diarah memfailkan dokumen sebagai persediaan menghadapi perbicaraan.

Peguam Dr Mahathir, Mior Nor Haidir Suhaimi memberitahu bahawa mereka tidak akan memfailkan sebarang permohonan interlokutori.

Selain itu, Zahid juga telah memfailkan saman terhadap Dr Mahathir kerana memfitnah, selepas bekas PM itu berkata Zahid telah meminta bantuannya supaya tuduhan rasuah digugurkan.


Zahid kata keputusan pecat dan gantung ahli supaya UMNO harmoni

Datuk Seri Ahmad Zahid Hamidi menegaskan keputusan memecat dan menggantung ahli UMNO yang dibuat baru-baru ini adalah keputusan bersama dan bukan keputusan peribadinya.

Presiden UMNO itu menafikan keputusan tindakan yang diambil oleh Majlis Tertinggi (MT) terhadap tiga ahlinya pada Jumaat lalu dibuat atas kehendaknya seperti didakwa dan menegaskan ia diambil bertujuan untuk mengelak parti daripada anasir yang akan memecah-belah mereka.

“Sebarang anasir yang boleh memecah-belah atau mengganggu-gugat (perpaduan dalam parti) ditangani sebaik mungkin dengan respons sewajarnya.

“Begitu juga terhadap anasir dalaman yang berusaha memburuk-burukkan institusi kepemimpinan parti yang menjadi benteng kepada perjuangan UMNO.

“Jika institusi ini dilemahkan dengan anasir dalaman yang merekayasa dakyah dan tohmahan, tentunya akan merosakkan keharmonian,” katanya menerusi Facebook hari ini.

Terdahulu, Ketua UMNO Cawangan Sri Labuan yang juga blogger, Datuk Zaharin Mohd Yasin dipecat daripada parti berkuat kuasa serta-merta, mengikut Fasal 10.6 dibaca bersama Fasal 5.9.

Tindakan itu mengundang kemarahan Zaharin yang membidas Zahid sebagai membuat keputusan tersebut kerana kepentingan peribadinya.

Selain Zaharin, dua lagi pemimpin parti iaitu Ketua UMNO Bahagian Alor Setar, Datuk Mohd Yusof Ismail dan Ahli Parlimen Pasir Salak, Datuk Seri Tajuddin Abdul Rahman, digantung keahlian parti selama enam tahun.

Dalam pada itu, Zahid berkata, bukan saja UMNO, badan politik lain juga melakukan tindakan sama bagi memastikan institusi kepemimpinannya dihormati.

“Seperti saya katakan, kini bukan masa untuk menoleh. UMNO telah mengambil tindakan dan keputusan bersama demi kepentingan parti ini.

“Apa yang telah berlaku suatu penegasan oleh parti bahawa UMNO tidak pernah tentang individu. UMNO adalah mengenai rakyat dan negara.

“UMNO sebuah perjuangan agama, bangsa dan tanah air. Kesilapan lalu tidak boleh berulang. Gunting dalam lipatan perlu dikekang,” katanya.

Tambah beliau, gerak kerja pilihan raya umum ke-15 (PRU-15) menjadi fokus utama dan sehingga tiba tarikh penting itu, UMNO akan terus mara demi rakyat Malaysia.


Pemimpin Amanah Kedah keluar parti, tak puas hati tunduk kepada DAP

Tak berpuas hati kerana terlalu tunduk dengan DAP sehingga sanggup mengorbankan kerusi sendiri, pemimpin kanan parti Amanah bertindak keluar daripada parti sejak kempen Pilihan Raya Umum Ke-15 (PRU-15) lalu.

Tindakan pemimpin Amanah itu bermula susulan penyingkiran Pengerusi negerinya, Datuk Phahrolrazi Mohd Zawawi sebelum bermula PRU-15 lalu kerana didakwa mensabotaj parti sendiri walaupun hanya mempertahankan suara akar umbi parti yang tidak mahu pemimpin atasan terlalu memberi muka kepada DAP.

Phahrolrazi berkata langkah itu diambil setelah parti tersebut dilihat tidak memberi sebarang maklum balas terhadap surat dihantar 12 Ketua Kawasan Amanah di negeri itu kepada kepimpinan parti di peringkat Pusat pada awal November lalu yang meminta supaya beliau kembali diterima sebagai ahli dan dikembalikan jawatan Pengerusi Amanah Negeri.

Seramai 206 ahli  parti Amanah terdiri daripada pimpinan serta aktivis yang aktif di negeri Kedah, mengambil keputusan meninggalkan parti itu sejak 29 November lalu.

Langkah itu antaranya turut disertai oleh Speaker Amanah Kedah, Kassim Mat Isa; Timbalan Speaker, Jamil Che Dan; Ketua Pemuda Negeri, Mohd Ridzwan Arshad Ahmad serta hampir seluruh kepimpinan Pemuda Amanah negeri.

Jelasnya, sebelum ini beliau pernah menyatakan bahawa tindakan memecat beliau dari parti akan memberi kesan kerana kemasukan mereka ke dalam Amanah untuk menubuhkan parti ini satu ketika dulu adalah secara kabilah atau ‘en bloc’ melalui pertubuhan bukan kerajaan (NGO), Persatuan Ummah Sejahtera (PasMa).

Pengumuman keluar beramai-ramai itu diadakan di rumah Phahrolrazi Mohd Zawawi yang dipecat daripada parti itu pada 30 Oktober lalu.

Phahrolrazi yang juga Ahli Dewan Undangan Negeri (ADUN) Alor Mengkudu berkata, dijangkakan selepas ini ada lagi ahli kawasan yang akan berhenti, namun, hasrat itu ditangguhkan dahulu sementara hari pengundian Parlimen Padang Serai pada 7 Disember ini.

Pada 30 Oktober lalu, Amanah memecat Phahrolrazi daripada parti tersebut kerana didakwa melanggar Perlembagaan, mengingkari keputusan dan melakukan perbuatan bertentangan dengan kepentingan parti berikutan tindakannya membantah keputusan kepimpinan Amanah Pusat memberi laluan kepada DAP bertanding di Jerai.

Menyifatkan dirinya sebagai ‘kambing hitam’, Phahrolrazi turut mempersoalkan mengapa hanya beliau seorang yang dipecat sedangkan keputusan untuk membantah pemberian kerusi Parlimen Jerai itu kepada DAP merupakan keputusan mesyuarat perhubungan Amanah negeri.

Mengulas lanjut, Phahrolrazi berkata, selepas ini jejak langkah mereka itu dijangka akan dituruti ribuan ahli Amanah di negeri lain terutamanya di negeri-negeri yang memiliki ramai keahlian PasMa sebelum ini seperti di Kelantan, Pulau Pinang, Perak dan Selangor.

“Selepas daripada ini saya akan berunding dengan beberapa parti tengok dulu dia punya keadaan dan sebab kita masuk secara ‘en block’ bila masuk secara ‘en block’, dia tidak boleh masuk macam individu perseorangan mestilah ada satu perundingan dibuat bagaimana memposisikan kumpulan kita.

“Ini kerana supaya parti yang menerima kita tujuannya untuk memperkuatkan (parti), kalau masuk dengan keadaan menjadi ahli biasa saya fikir tidak ada apa apa makna sebab mereka yang ada ini pimpinan mereka.

“Jadi perlu ada satu perundingan untuk mereka ini dapat membantu untuk memperkukuhkan parti itu terutamanya Pakatan Harapan (PH) dan yang penting untuk menghadapi pilihan raya negeri tak lama lagi,” ujar beliau lagi.


Raja-Raja Melayu sokong Parlimen bersidang, suhu politik perlu diredakan

Raja-raja Pemerintah Melayu menyokong pendirian Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang menitahkan agar Parlimen segera bersidang.

Dalam satu kenyataan Penyimpan Mohor Besar Raja-Raja, sementara di peringkat negeri, raja-raja berpendirian agar Dewan Undangan Negeri (DUN) juga boleh bersidang secepat mungkin.

“Kaedah dan prosuder persidangan seperti yang sedang diamalkan di beberapa buah negara yang terbukti dapat mengawal rangkaian jangkitan virus Covid-19 wajarlah diperkenalkan dan diterima pakai di negara ini,” titahnya.

Dalam pada itu menurut kenyataan itu menjelaskan bahawa adalah menjadi kewajipan Agong dan Raja-Raja Pemerintah Melayu untuk mengimbangkan pelbagai tuntutan demi menjamin berlakunya keadilan dan menghindarkan kemungkinan sebenar ataupun tanggapan berlakunya sebarang penyalahgunaan kuasa.

“Raja-Raja Melayu turut menegaskan pentingnya prinsip Raja berpelembagaan dan demokrasi berparlimen diterjemahkan melalui budaya pemerintahan yang pada setiap masa meluhurkan Perlembagaan Negara dan mendaulatkan undang-undang,” titahnya lagi.

Dalam pada itu Raja-Raja Melayu turut menasihatkan pemimpin politik supaya menurunkan suhu politik yang semakin panas ketika ini.

“Suhu politik yang semakin panas wajib diredakan,” titahnya.

Sementara itu menurut titah itu lagi bahawa tidak ada keperluan meletakkan negara di bawah pemerintahan Darurat selepas 1 Ogos 2021 nanti.

Terdahulu, Tuanku bertitah agar sidang Parlimen perlu diadakan secepat mungkin bagi membolehkan Ordinan-ordinan Darurat dan Pelan Pemulihan Negara dibahaskan ahli-ahli Dewan Rakyat.

Malaysia ketika ini sedang melalui tempoh Darurat selepas Agong telah berkenan menggunakan kuasa Baginda berdasarkan Fasal (1) Perkara 150 Perlembagaan Persekutuan untuk menguatkuasakan perintah tersebut.

Baginda yakin bahawa Darurat ini merupakan langkah paling berkesan buat masa ini bagi menghadapi pandemik Covid-19 yang kini mencecah angka yang sangat membimbangkan dalam negara.

Tempoh Darurat ini berkuatkuasa sehingga 1 Ogos 2021 atau satu tarikh yang lebih awal jika angka kes positif Covid- 19 dapat dikawal dan diturunkan dengan berkesan.


Dia dulu ajar turunkan kerajaan dengan turun jalan raya, MP Alor Setar bidas PMX

Individu bernama Datuk Seri Anwar Ibrahim sebelum ini yang mengajar rakyat untuk menurunkan kerajaan menerusi berdemonstrasi di jalan raya, kata Afnan Hamimi Taib Azamudden.

Ahli Parlimen Alor Setar itu membidas Perdana Menteri (PMX) yang lupa dengan tindakan pernah dilakukannya sebelum ini yang sering mendesak untuk menjatuhkan kerajaan tetapi kini bimbang pula apabila pembangkang berkempen untuk menukar kerajaan campuran dipimpinnya.

“Dulu boleh lah orang terpegun dengan ceramah dia (Anwar), terpegun dengan kata-kata dia… Terpegun ni sampai turun ke Kuala Lumpur.

“Kita sanggup turun ke jalan raya kerana kononnya nak membela manusia yang bernama Anwar Ibrahim, waktu itu… Dia juga yang mengajar pada kita kerajaan yang ada hari itu tak betul, turunkan kerajaan dengan cara turun jalan raya.

“Dia juga yang ajar pada kita projek 16 September kononnya untuk tukar kerajaan. Dia buat langkah Kajang di Selangor untuk tukar menteri besar Selangor sehinggalah Tan Sri Muhyiddin (Yassin) naik jadi Perdana Menteri maka dibuat desakan Tan Sri Muhyiddin supaya letak jawatan ganti dengan UMNO,” katanya semasa berceramah di pelancaran Jentera pilihanraya PAS Dewan Undangan Negeri (DUN Mengkebang malam tadi.

Tegas Afnan lagi, selama ini Anwar yang mengajar rakyat untuk menukar kerajaan dengan pelbagai cara dan helah, jadi tidak wajar beliau mempersoalkan usaha pembangkang untuk menukar kerajaan sekarang yang dilihat gagal membela kepentingan rakyat.

“Tiba-tiba hari ni apabila kita sebut kerajaan kena tukar, kena ubah kerajaan. Dia kata kita tak hormat prinsip demokrasi… Hoi, siapa ajar kita dulu?” bidas Afnan.

Afnan berkata usaha untuk menukar kerajaan tidak akan dilakukan dengan cara berdemonstrasi di jalanan seperti dilakukan oleh Anwar sebaliknya Perikatan Nasional (PN) akan menggunakan saluran demokrasi dan berperlembagaan.

“Kita semua nak tukar kerajaan, kita tak turun jalan raya.

“Tak biasa kita anjur demonstrasi turun Kuala Lumpur turun Sogo dan Dataran Merdeka. Kita nak tukar melalui proses demokrasi yang ada yang sah dalam undang-undang dalam negara melalui pilihan raya termasuk pilihan raya negeri,” ujarnya lagi.

Afnan juga menggesa rakyat menggunakan Pilihan Raya Negeri (PRN) yang bakal diadakan tidak lama lagi sebagai mesej jelas kepada kerajaan campuran yang gagal menjalankan tanggungjawab dan menunaikan janji mereka.


Zahid yang suruh DUN Johor bubar demi cita-cita peribadi: Muhyiddin

Presiden UMNO Datuk Seri Ahmad Zahid Hamidi sangat berkuasa dalam parti, malah tindakan membubarkan Dewan Undangan Negeri (DUN) juga berpunca daripadanya yang menyuruh Menteri Besar Datuk Seri Hasni Mohammad bertindak sedemikian.

Pengerusi Perikatan Nasional (PN) Tan Sri Muhyiddin Yassin berkata Zahid tidak memikirkan kesusahan dan kesempitan hidup rakyat pada ketika pandemik Covid-19 masih menular dan sebahagian tempat di negeri itu dilanda bencana banjir.

Muhyiddin juga memberitahu ada membangkitkan isu pembubaran DUN terhadap Perdana Menteri Datuk Seri Ismail Sabri Yaakob, namun tidak memiliki keupayaan dan kuasa untuk menyekat langkah yang diputuskan Zahid itu.

“Saya beritahu Perdana Menteri (Datuk Seri Ismail Sabri Yaakob), kenapa nak bubar DUN Johor, dia pun kata tak setuju, dia beritahu Hasni jangan bubar, dia cakap dengan Tuanku Sultan Johor jangan bubar.

“Tapi kenapa bubar tuan-tuan tahu? Kuasa siapa, dekat mana yang buat nak bubar, Ahmad Zahid komedi (Hamidi) yang suruh bubar.

“Bubar sebab ada matlamat, lepas menang PRN Melaka, Johor nak menang, mungkin pergi Perak kemudian nak menang PRU,” katanya ketika berucap di ceramah Pentas PN DUN Tenggaroh hari ini.

Berkemungkinan juga, Muhyiddin tidak menolak kemungkinan jika UMNO kembali berkuasa di Putrajaya, cita-cita Zahid akan tercapai.

Tambah Muhyiddin lagi, beliau juga tidak berpuas hati dengan sikap Hasni yang bertindak membubarkan DUN Johor tanpa berbincang dengan rakan komponen PN yang turut mengangkat beliau sebagai Menteri Besar.

“Kami PN sokong (Husni sebagai Menteri Besar) tapi bila nak bubar ‘feel’ MB ini ,dia langsung tak beritahu (PN), pasal kami ada berapa belas kerusi, 13 kerusi DUN, mereka UMNO-BN (Barisan Nasional) 16 atau 15 kerusi tak banyak beza.

“Kalau UMNO sahaja nak bentuk kerajaan negeri tak boleh, sebab mereka sudah kalah Pilihan Raya Umum Ke-14,”katanya.

Muhyiddin turut mengulangi kenyataan bahawa beliau sedikit pun tidak ralat apabila tidak lagi bersama UMNO kerana menyifatkan parti itu telah rosak dan Zahid sebagai presiden tidak boleh dipercayai.

Ujarnya lagi, UMNO kembali bangkit disebabkan bantuan parti-parti dalam PN yang menyokong wakil parti itu diangkat sebagai MB Johor selepas Pakatan Harapan (PH) tumbang di Putrajaya

“Kalau tak kerana kita bersama dia (UMNO/BN) bantu naikkan dia, dia kalah, pusat Umno kalah juga, kalau kata Johor kubu kuat UMNO-BN ‘poda’ (boleh berambus dalam bahasa Tamil) dia sudah kalah dulu, kalau dulu sudah kalah, PRN akan datang kita tentukan mereka kalah lebih teruk dari dulu,” katanya lagi.


Zahid jangan sombong, Kerajaan Pusat masih tumpang ehsan lain

Setiausaha Agung PAS Datuk Seri Takiyuddin Hassan menegur Presiden UMNO Datuk Seri Ahmad Zahid Hamidi supaya tidak sombong dengan kemenangan dicapai UMNO dan Barisan Nasional (BN) pada Pilihan Raya Negeri (PRN) Johor, semalam.

Dalam kenyataan di Twitter dengan disertai keratan rentas laporan berita kenyataan Zahid bertajuk ‘Tiada erti kerjasama dengan parti lain jika BN menang besar: Zahid’, beliau berkata kesombongan adalah ego tidak sihat yang perlu diperbaiki.

Beliau mengingatkan bahawa walaupun UMNO dan BN menang dalam PRN Johor, bekerjasama dan ehsan adalah suatu langkah bijaksana dalam semua keadaan.

“Meski kita berjaya dalam satu segmen (PRN Johor), berehsan dan bekerjasama tetap suatu langkah bijaksana dalam semua keadaan.

“Apatah lagi tatkala kita masih menumpang ehsan dalam satu segmen yang lain (peringkat Kerajaan Pusat),” katanya dipercayai merujuk kepada sokongan majoriti diberikan Perikatan Nasional (PN) kepada Kerajaan Pusat diketuai Naib Presiden UMNO sekarang ini.

“Arrogance is an unhealthy ego in need of repair.”

Zahid sebelum ini berkata jika BN berjaya memperoleh kemenangan besar pada PRN Johor tidak ada erti lagi untuk mereka bekerjasama dengan parti politik lain.

Pengerusi BN itu berkata kemenangan dua pertiga pada PRN Johor bermakna mereka tidak lagi perlu untuk bekerjasama dengan parti politik lain, ia memandangkan sudah selesa dengan kemenangan besar yang menjadi milik gabungan itu.

Kenyataan itu dikeluarkan sebelum keputusan rasmi PRN Johor diumumkan. Berita berkaitan

Pada PRN Johor yang berakhir semalam, UMNO/BN menang besar 40 daripada 56 kerusi Dewan Undangan Negeri (DUN) yang dipertandingkan, setelah kalah teruk pada Pilihan Raya Umum Ke-14 lalu.

Meski kita berjaya dalam satu segmen, berehsan dan bekerjasama tetap suatu langkah bijaksana dalam semua keadaan, apatah lagi  tatkala kita masih menumpang ehsan dalam satu segmen yang lain.. “Arrogance is an unhealthy ego in need of repair”. pic.twitter.com/eTEQI47juM

— Takiyuddin Hassan (@takiyuddin61) March 13, 2022


Adakah NGO Islam sokong Anwar, lupa tindakan DAP sebelum ini?

Tinggal beberapa hari lagi menjelang Pilihan Raya Umum Ke-15 (PRU-15), beberapa kumpulan yang mendakwa mewakili masyarakat Melayu dan Islam secara terbuka menyatakan sokongan kepada Datuk Seri Anwar Ibrahim.

Lebih menghairankan, kumpulan pertubuhan bukan kerajaan (NGO) yang berteraskan Melayu-Islam tersebut sebelum ini lantang menentang tindakan DAP, tetapi kini mereka pula menyokong gabungan parti pembangkang tersebut.

Adakah Jaringan NGO Melayu Islam itu terlupa atau sudah buta mata mereka apabila pemimpin DAP menghina Islam dengan label Taliban,?

Adakah kumpulan tersebut lupa siapa sebenarnya yang mahu mengheret kerajaan bersetuju dengan Statut Rom dan meratifikasi ICERD”

Dan terlupakah mereka siapa yang sebelum ini mendesak pendakwah terkenal, Dr Zakir Naik diusir dari Malaysia?

Jurucakap kumpulan tersebut, Mohd Azmi Abdul Hamid sepatutnya berhati-hati dalam menyatakan sokongan kepada mana-mana gabungan parti politik dan tidak membuat tindakan yang hanya akan menyebabkan masalah lain pula timbul.

Lupakah Mohd Azmi perkara yang berlaku sepanjang Pakatan Harapan (PH) memerintah negara selama 22 bulan sebelum ini?

Gabungan parti yang disokong Mohd Azmi tersebut ditunjangi oleh DAP, malah sejarah sebelum ini sudah terbukti parti tersebut menguasai dan mendominasi keputusan yang dibuat dalam kerajaan sebelum ini.

Mungkin Mohd Azmi mahu melihat cikgunya, Anwar dapat menjadi Perdana Menteri selepas kecewa berkali-kali apabila gagal mendapat sokongan majoriti.

Tetapi sokongan yang diberikan tersebut bakal mengundang bahaya. Adakah Mohd Azmi bersama-sama dengan NGO Melayu-Islam yang lain itu mahu melihat maruah negara sekali lagi dirobek oleh DAP?

Tidak sedarkah mereka apa yang dilakukan oleh DAP sepanjang mereka memerintah dalam kerajaan sebelum ini?

Adakah NGO Islam ini mengajak pengundi menyokong calon DAP?

Rakyat sudah insaf dan sedar, penangan RM30 sebelum ini ditinggalkan oleh kerajaan PH sudah cukup perit dan tidak perlu lagi lah menambah keperitan rakyat lagi.


11 kematian, 4,684 kes baru semalam

Kementerian Kesihatan (KKM) memaklumkan 11 pesakit meninggal dunia akibat komplikasi Covid-19 di tiga negeri dalam tempoh 24 jam semalam (Sabtu, 6 Ogos 2022), termasuk satu kematian di luar fasiliti kesihatan atau ‘brought in death’ (BID).

Jumlah kematian akibat Covid-19 sejak wabak itu melanda negara pada Januari 2020 hingga semalam kini meningkat kepada 36,020 kes, termasuk 7,655 kes BID, lapor KKM menerusi laman sesawang CovidNOW.

Lima daripada kes kematian terbaharu itu dicatat di Johor dan Selangor, manakala satu kes di Pulau Pinang.

Sejak seminggu lalu, pesakit berusia 80 tahun dan ke atas adalah individu paling ramai meninggal dunia akibat komplikasi Covid-19 iaitu sebanyak 34.0 peratus, diikuti pesakit berusia 70 hingga 79 tahun (30.0 peratus).

Sebanyak 12.0 peratus kematian akibat Covid-19 membabitkan pesakit berusia 40 hingga 49 tahun; 10.0 peratus (60-69 tahun); 8.0 peratus (50-59 tahun); 4.0 peratus (0-4 tahun); dan 2.0 peratus (30-39 tahun).

Sementara itu, KKM juga memaklumkan sebanyak 4,684 jangkitan baharu harian Covid-19 dilaporkan semalam, meningkat berbanding 3,927 kes yang dicatat pada Jumaat.

Daripada jumlah itu, 3,402 kes Covid-19 melibatkan penerima vaksin dos penggalak; 874 kes (individu lengkap dua dos); 375 (individu tidak divaksinasi); dan 33 kes membabitkan individu yang menerima satu dos.

Jumlah kumulatif positif Covid-19 kini meningkat kepada 4,705,824, dengan 4,622,900 pesakit telah sembuh, termasuk 4,275 pesakit yang pulih semalam.

Sehingga semalam juga sebanyak 46,904 kes masih aktif, termasuk 45,264 pesakit menjalani kuarantin di rumah, dan 28 ditempatkan di Pusat Kuarantin dan Rawatan Covid-19 (PKRC).

Pada masa sama seramai 1,556 pesakit dirawat di hospital, manakala 56 pesakit dimasukkan ke unit rawatan rapi, dengan 35 daripadanya memerlukan alat bantuan pernafasan.

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:


Singapura catat 2,553 kes baharu Covid-19 semalam, enam kematian

Singapura merekodkan 2,553 jangkitan baharu Covid-19 dalam tempoh 24 jam semalam menjadikan kumulatif sejak awal tahun lalu kepada 150,731 kes.

Menurut Kementerian Kesihatan Singapura (MOH), 2,008 daripada jangkitan itu membabitkan komuniti, 544 di kawasan kediaman pekerja asing dan satu kes import.

MOH dalam kenyataannya berkata daripada jumlah kes komuniti, 359 melibatkan individu berumur 60 tahun ke atas.

Dalam tempoh sama enam pesakit Covid-19 berumur antara 78 dan 93 tahun meninggal dunia menjadikan keseluruhannya 239 kematian dilaporkan sehingga semalam, kata MOH.

“Yang meninggal adalah empat lelaki dan dua wanita. Empat tidak divaksin, seorang lengkap divaksin, manakala seorang lagi menerima satu suntikan vaksin Covid-19,” kata MOH.

Daripada keseluruhan yang meninggal dunia sejak 28 hari lalu, 25.5 peratus adalah individu lengkap divaksin, dan selebihnya sama ada belum lengkap divaksin atau tiada langsung vaksinasi.

Sehingga semalam, seramai 15,132 pesakit menjalani kuarantin di rumah, 3,209 di pusat komuniti dan 858 di pusat rawatan Covid-19.

Terdapat 1,714 pesakit Covid-19 di hospital, meningkat berbanding 1,651 kes pada Ahad, dengan 337 memerlukan bantuan oksigen, sementara 67 pesakit dirawat di unit rawatan rapi. – ST


Rekod baharu 3,788 kes jangkitan hari ini

Sebanyak 3,788 kes baharu Covid-19 direkodkan di seluruh negara dalam tempoh 24 jam lalu, kata Ketua Pengarah Kesihatan, Tan Sri Dr Noor Hisham Abdullah.

Semalam, negara mencatatkan 3,332 kes baharu.

Beliau berkata, Selangor mencatatkan kes harian baharu tertinggi hari ini iaitu sebanyak 1,265 kes diikuti Sarawak dengan 760 kes dan Kelantan 464 kes.

Ia kemudian diikuti Kuala Lumpur yang merekodkan (255); Pulau Pinang (250); Johor (160); Negeri Sembilan (136); Kedah (136); Perak (118); Sabah (89); Melaka (55) ; Pahang (54); Terengganu (37); Perlis (5); Putrajaya (1) dan Labuan (1).

Jumlah keseluruhan kes hari ini pula mencecah 408,713 kes.


Kes baharu 1,877, dua kematian

Sebanyak 1,877 jangkitan baharu Covid-19 dilaporkan di seluruh negara semalam (Jumaat 27 Mei 2022), meningkat sedikit berbanding 1,845 yang dicatat pada Khamis.

Kementerian Kesihatan (KKM) memaklumkan jumlah itu menjadikan kumulatif positif sejak Januari 2020 hingga semalam meningkat kepada 4,500,934 kes.

Dalam tempoh sama, seramai 4,439,892 pesakit telah pulih, termasuk 1,680 yang sembuh semalam, manakala 25,384 kes masih aktif.

Seramai 24,234 pesakit masih menjalani kuarantin di rumah; 22 ditempatkan di PKRC; 1,098 dirawat di hospital; dan 30 dimasukkan ke unit rawatan rapi, dengan 18 daripadanya memerlukan alat bantuan pernafasan.

Daripada 1,877 jangkitan baharu semalam, 1,239 kes melibatkan individu yang telah menerima suntikan dos penggalak; 391 kes (penerima dua dos); 216 kes (individu tidak menerima vaksinasi); dan 31 (penerima belum lengkap vaksinasi).

Berikut adalah kumulatif positif bagi setiap negeri sejak wabak Covid-19 melanda negara awal 2020 lalu:

Sementara itu, dua pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian akibat Covid-19 sejak Mac 2020 hingga semalam meningkat kepada 35,658 kes, termasuk 7,552 kes BID.

Dalam tempoh semalam juga tiada kluster baharu Covid-19 dilaporkan, namun hingga ini lima daripada 7,012 kluster masih aktif, manakala selebihnya telah ditamatkan.


Konspirasi Zahid-Anwar sejak 1998, rancang gulingkan Dr M dan kini mahu singkir Muhyiddin

Memandangkan suhu politik negara kini kembali panas gara-gara tindakan Presiden UMNO, Datuk Seri Ahmad Zahid Hamidi menarik sokongan terhadap kerajaan Perikatan Nasional (PN) dan mahu memastikan Datuk Seri Anwar Ibrahim menjadi Perdana Menteri, Agenda Daily ingin membawa pembaca menelusuri kisah romantik cikgu dengan anak muridnya ini.

Karier Zahid dalam politik bermula sekitar 1982 sebagai pemimpin peringkat akar umbi di Bagan Datok.

Nama beliau dalam kancah politik tanahair mencanak naik selepas memenangi jawatan Ketua Pemuda UMNO pada 1996 dan bermula waktu ini kisah romantik Zahid dan Anwar bertaut.

Sebelum Zahid memenangi pemilihan parti tahun itu, jawatan tersebut dipangku oleh Datuk Seri Nazri Aziz selepas Ketua Pemuda waktu itu, Tan Sri Rahim Tamby Chik dipaksa melepaskan jawatannya ekoran isu peribadi serta dakwaan yang dilemparkan ke atasnya.

Nazri memangku jawatan tersebut selama 14 bulan dan kemudiaannya membuat kejutan dengan mengumumkan yang beliau berhasrat untuk menyerahkan kembali jawatan tersebut kepada Rahim selepas Jabatan Peguam Negara menegaskan tiada kes ke atas Rahim.

Bagaimanapun, pemilihan UMNO diadakan tahun tersebut dan Zahid masuk gelanggang melawan Rahim sehingga berjaya memenangi jawatan Ketua Pemuda UMNO.

Ketika itu era pentadbiran Perdana Menteri Tun Dr Mahathir Mohamad dan Anwar adalah Timbalannya, Zahid waktu itu berkiblatkan Anwar dan menurut seorang rakan politiknya, Mohd Sayuti Omar mendedahkan Zahid adalah ‘khadam Pak Sheikh’ atau dalam erti kata lain macai Anwar.

“Datuk, orang sudah tahu yang Datuk adalah budak kepada Pak Sheikh (Anwar). Datuk adalah khadam kepadanya. Dalam suasana hari ini, bagi saya terbaik Datuk lakukan, Datuk perlu tenggelam timbul bersama Pak Sheikh. Datuk tidak boleh melarikan diri.

“Kalau Datuk lari meninggalkannya, Datuk akan dilihat pengecut dan seorang yang mementingkan diri. Sebaliknya kalau Datuk setia dan pertahankan Pak Sheikh, Datuk akan dilihat sebagai seorang pejuang dan sahabat yang setia, yang sanggup melakukan apa saja demi seorang sahabat, Datuk akan dihormati sepanjang masa,” tulis Sayuti dalam blognya.

Ketika itu, Zahid hilang pertimbangan sama ada bersama Anwar yang dipecat atau bersama Dr Mahathir. Zahid meminta pandangan Sayuti berhubung hala tuju politiknya.

Pada 2 September 1998, Anwar dipecat daripada jawatannya sebagai Timbalan Perdana Menteri. Pada hari berikutnya beliau turut disingkir daripada jawatan Timbalan Presiden dan ahli UMNO.

Pemecatan Anwar telah membawa UMNO ke dalam krisis yang besar pada dekad 1990-an.

Pemecatan Anwar telah mengubah lanskap politik negara dan kesannya tidak hanya diterima oleh UMNO tetapi melebar ke atas semua parti politik di Malaysia sehingga tertubuhnya parti PKR.

Zahid hanya bersama Anwar pada awal gerakan reformasi sebelum ditangkap bawah Akta Keselamatan Dalam Negeri (ISA) di Kota Kinabalu.

Selepas ditahan ISA, Zahid tidak lagi bersama Anwar dalam meneruskan agenda reformasi dan kekal bersama UMNO sehingga lah hari ini.

Senario politik ketika era reformasi dengan sekarang berbeza sama sekali, Anwar yang berkonspirasi dengan Zahid pada 1998 masih gagal untuk menjatuhkan Dr Mahathir daripada singgahsana takhta dan sehingga sekarang pun masih gagal.

Bagaimanapun, sejarah sama berulang cuma bezanya Zahid kini sedang merancang pakatan sulit yang lebih jitu iaitu mengheret Ahli-ahli Parlimen UMNO bersama-sama dengan blok pembangkang untuk menjatuhkan Perdana Menteri Tan Sri Muhyiddin Yassin.

Jika pada 1998 Zahid berjuang separuh jalan, kali ini ia berbeza kerana beliau tiada lagi pilihan selain memastikan Anwar naik sebagai Perdana Menteri dan tidak berundur seperti yang dilakukannya selepas ditahan bawah ISA.


Nak calon PM selain Anwar kena buat mesyuarat baharu, kata DAP

Sekiranya mahu memilih calon Perdana Menteri selain nama Datuk Seri Anwar Ibrahim, blok pembangkang perlu mengadakan mesyuarat baharu untuk menukar keputusan tersebut, kata Setiausaha Agung DAP, Lim Guan Eng.

Guan Eng berkata Pakatan Harapan (PH) kekal dengan pendirian sebelum ini yang menamakan Anwar sebagai satu-satunya calon PM dan tidak akan mengundang calon lain daripada gabungan tersebut.

Setiausaha Agung DAP, Lim Guan Eng berkata, dalam mesyuarat sebelum ini, PH sudah menetapkan bahawa Anwar hanya satu-satunya calon bagi menjawat jawatan Perdana Menteri.

“Sekarang bagi PH, calon Perdana Menteri kita buat masa ini ialah Anwar. Keputusan kita adalah Anwar dan kita tidak akan mengundang calon lain kecuali kita buat mesyuarat baharu, maka itu cerita lain pula,” katanya dipetik Utusan Malaysia.

Spekulasi sebelum ini mengatakan Presiden UMNO, Datuk Seri Ahmad Zahid Hamidi memberitahu ahli-ahli Majlis Tertinggi (MT) bahawa UMNO akan diberi jawatan PM sekiranya membentuk kerajaan baharu selepas semua Ahli-Ahli Parlimen (MP) Barisan Nasional meletak jawatan dalam kerajaan Perikatan Nasional.

Terbaharu, semasa pertemuan dengan MP BN di Wisma Perwira lewat malam semalam, Zahid dan Pengerusi Lembaga Penasihat BN, Datuk Seri Najib Razak dikatakan mengulangi sekali lagi gesaan supaya keluar daripada kerajaan PN, menurut sumber.

Pertemuan yang berakhir lewat malam semalam di Wisma Perwira adalah susulan daripada pertemuan awal pada tengahari semalam antara Zahid dan Naib Presiden UMNO, Datuk Seri Ismail Sabri Yaakob, Zahid meminta Menteri UMNO dan MP BN meletakan jawatan mereka dalam kerajaan.


Anwar tak boleh dicela, jaga adab: Saifuddin tegur kenyataan Rafizi

Datuk Seri Saifuddin Nasution Ismail yang kalah kepada Rafizi Ramli dalam perebutan kerusi Timbalan Presiden PKR, mengingatkan bekas Ahli Parlimen Pandan itu bahawa pemimpin dalaman parti tidak boleh mencela Datuk Seri Anwar Ibrahim.

“Ada sesetengah pihak mengatakan Anwar tidak boleh dikritik dan itu adalah pandangan yang sangat tidak tepat.

“Sebarang kritikan mesti dibuat secara beradab. Boleh kecam cikgu, tapi adab mesti ada.

“Anda boleh mengkritik ibu bapa atau pemimpin anda, tetapi adab mesti ada,” kata Saifuddin pada sesi penggulungan sebagai setiausaha agung parti pada Kongres Nasional Ke-16 PKR di Pusat Konvensyen Ideal (IDCC) di Shah Alam, hari ini (17 Julai).

Saifuddin menjawab persoalan Rafizi yang juga timbalan presiden PKR yang memberitahu media semalam bahawa pemimpin di sekeliling Anwar harus berhenti daripada terus membodek presiden.

Mengulas lanjut perkara itu, Saifuddin juga berkata adalah perkara biasa untuk menghormati pemimpin yang lebih tua dan berpengalaman.

“Saya 59 dan Anwar 75. Kami menghormati pemimpin kerana mereka juga berkorban untuk parti,” kata Saifuddin yang kalah kepada Rafizi pada pemilihan PKR baru-baru ini.

Rafizi meraih 68,992 undi berbanding Saifuddin (50,038 undi).

Saifuddin kemudian mengimbas kembali pengalamannya bersama Anwar, apabila kedua-duanya menghadiri forum di Mesir dan presiden PKR itu dijemput untuk menyampaikan ucapan dalam kalangan orang kenamaan dan pemimpin dunia.

“Saya melihat sendiri bagaimana Anwar dihormati. Pemimpin PKR juga menghormati Anwar, tetapi ia dilabel sebagai ‘bodek’. Ini sangat tidak benar,” katanya sambil mengingatkan akan ada pihak yang akan mencetuskan persaingan antara beliau dan Rafizi.

“Jika ada sesiapa yang mahu mengadu saya dengan Rafizi, sila teruskan. Itu tidak akan menghilangkan rasa hormat saya terhadap Rafizi,” kata Saifuddin.

“Pemilihan parti telah selesai dan kini Rafizi mempunyai tanggungjawab besar. Jika kita boleh bersatu, percayalah, pilihan raya negara akan menjadi milik kita,” tambah Saifuddin.

Selepas kenyataan Rafizi pada Sabtu (16 Julai), Anwar mengatakan beliau tidak terganggu dengan kritikan itu, tetapi mengingatkan timbalan presiden yang baru dipilih itu untuk mengikuti peraturan parti.

Pada Jumaat (15 Julai), Rafizi juga berkata tinjauan terbaru yang dijalankan oleh Invoke mendapati populariti Ahli Parlimen Port Dickson itu semakin berkurangan.

Kongres nasional tiga hari PKR, yang bermula pada Jumaat (15 Julai), berakhir hari ini.


Malaysia dicadang ikut Rusia, perkenal undang-undang anti-LGBTQ

Malaysia dicadangkan mengikut langkah Rusia dalam memperkenalkan undang-undang propaganda anti-LGBTQ bagi melindungi kanak-kanak di negara ini.

Ahli Parlimen Machang, Wan Ahmad Fayhsal Wan Ahmad Kamal berkata undang-undang itu akan melindungi kanak-kanak daripada kandungan berkaitan LGBTQ di media sosial dan media arus perdana.

“Tindakan kerajaan baru-baru ini yang merampas jam tangan Swatch adalah perkara yang baik sekiranya barangan itu mempromosi atau menjadi propaganda LGBTQ.

“Sekiranya kita ada undang-undang seperti di Rusia, kerajaan tidak perlu takut atau meminta maaf dalam mengambil tindakan tegas bagi memastikan tradisi keluarga dan agama kita dipelihara dalam konteks hak asasi manusia negara,” katanya ketika membahaskan Laporan Tahunan dan Penyata Kewangan Suruhanjaya Hak Asasi Manusia (SUHAKAM) 2020 di Dewan Rakyat, hari ini.

November lalu, Parlimen Rusia meluluskan undang-undang yang mengharamkan sebarang tindakan yang dianggap cubaan untuk mempromosikan homoseksualiti termasuk dalam talian, filem, buku, pengiklanan atau di khalayak ramai.

Undang-undang itu kemudiannya diperluaskan untuk semua peringkat umur termasuk kanak-kanak.

Di bawah undang-undang baharu itu, sebarang acara atau perbuatan yang dianggap sebagai percubaan untuk mempromosikan homoseksualiti boleh dikenakan denda yang berat.


Laut China Selatan: Muhyiddin kecam kenyataan cuai Anwar

Pengerusi Perikatan Nasional (PN), Tan Sri Muhyiddin Yassin mengecam kenyataan Datuk Seri Anwar Ibrahim yang dianggapnya cuai dan dibuat oleh seorang Perdana Menteri, yang memberi kesan kepada tuntutan China terhadap Laut China Selatan.

Presiden Bersatu itu berkata pada sidang Dewan Rakyat 4 April 2023, Perdana Menteri telah memaklumkan bahawa terdapat tuntutan bertindih di Laut China Selatan “terutama kebimbangan negara China kerana Petronas telah menjalankan satu kegiatan besar-besaran di satu kawasan yang juga dituntut oleh negara China”.

Muhyiddin berkata, Anwar menambah, “kalau negara China merasakan ini hak mereka, kita boleh buka untuk rundingan.”

Bekas Perdana Menteri kelapan itu berkata, kenyataan sedemikian adalah cuai dan tidak sepatutnya dikeluarkan oleh seorang Perdana Menteri.

“Implikasi kenyataan ini secara tidak langsung telah memperakui tuntutan negara China terhadap kawasan yang sudah sah merupakan wilayah Malaysia yang mesti dipertahankan.

“Pada hakikatnya, kawasan cari gali Petronas yang dirujuk oleh Perdana Menteri adalah dalam wilayah Malaysia dan tidak boleh dirundingkan walaupun dituntut oleh negara China.

“Malaysia mesti tegas mempertahankan kedaulatan wilayah dan keselamatan negara bagi melindungi hak dan tuntutan wilayah negara. Kenyataan Perdana Menteri tentang keterbukaan Malaysia untuk berunding ke atas hak wilayahnya telah mengundang risiko ancaman kedaulatan negara.

“Kenyataan Perdana Menteri yang dibuat di Parlimen ini adalah amat lemah, amat tidak bertanggungjawab dan kelihatan seperti menggadai maruah dan kedaulatan negara kepada kuasa asing,” katanya dalam satu kenyataan hari ini (6 April 2023).

Yang kedua kata Muhyiddin, Perdana Menteri juga membuat kenyataan berikut di Dewan Rakyat:

“…tentang kehadiran kapal dan sebagainya, itu diterangkan oleh negara China. Itu perairan antarabangsa. Akan tetapi pihak kementerian luar akan terus memantau dan sekiranya ada pelanggaran, akan mengeluarkan bantahan.”

Muhyiddin berkata dalam soal kehadiran kapal tentera laut China di kawasan perairan yang turut dituntut oleh tujuh negara, termasuk Malaysia tetapi didakwa oleh China sebagai perairan antarabangsa, Anwar sepatutnya tegas mempertahankan kedaulatan wilayah negara seperti yang termaktub dalam peta Malaysia 1979.

Sehingga kini, katanya kawasan pertikaian di Laut China Selatan masih belum diputuskan dan ASEAN juga tidak mencapai konsensus mengenai pertindihan tuntutan di Laut China Selatan.

Sehubungan itu, Muhyiddin mengingatkan Anwar bahawa ASEAN menolak pengiktirafan ‘9 Dash Line’ yang dituntut oleh China, termasuk dalam wilayah perairan Malaysia.

“Berkenaan pertindihan tuntutan, sebarang perbincangan mesti dibuat selaras dengan Konsensus ASEAN dan South China Sea Code of Conduct.
Sementara Malaysia mengiktiraf negara China sebagai kuasa ekonomi global, kedaulatan negara kita tidak boleh dikompromi sama sesekali.

“Mengambil kira kedudukan ASEAN sebagai gabungan sepuluh buah negara, Malaysia mestilah menangani isu maritim antarabangsa secara lebih berwaspada berpandukan prinsip kedaulatan negara dan Gagasan ASEAN,” katanya.


Satu botol tercemar tapi Moderna tarik balik 764,900 dos vaksin Covid

Syarikat bioteknologi Amerika Syarikat (AS), Moderna, menarik balik 764,900 dos vaksin Covid-19 keluarannya kerana benda asing ditemui dalam salah satu botol yang dibuat oleh pengeluar kontraknya Rovi.

Moderna Inc dalam pengumuman pada Jumaat, April 8 berkata setakat ini tiada isu keselamatan telah dikenal pasti.

Kebanyakan dos berkenaan diedarkan di Norway, Poland, Portugal, Sepanyol dan Sweden pada Januari lalu.

Pengeluar ubat-ubatan itu berkata pencemaran itu ditemui hanya dalam satu botol, dan syarikat berkenaan menarik balik keseluruhannya kerana mengambil langkah berhati-hati.

Bagaimanapun, Moderna tidak mendedahkan apa yang ditemui di dalam botol itu.

Tahun lalu, pihak berkuasa Jepun menggantung penggunaan beberapa dos vaksin, yang mana Moderna kemudiannya menemui bahan cemar keluli tahan karat dalam beberapa botol.

Lebih 900 juta dos vaksin Moderna Covid-19 telah diberikan di seluruh dunia sehingga kini. – Reuters


Hanya Zahid cakap tiada kerjasama tapi MT tak sebut pun: Idris

PAS masih menunggu keputusan Majlis Tertinggi (MT) UMNO berhubung isu kerjasama politik dan tidak menerima pendirian Datuk Seri Ahmad Zahid Hamidi sebagai keputusan muktamad parti tersebut.

Perkara itu dijelaskan Naib Presiden PAS, Senator Idris Ahmad yang berkata setakat ini tiada kenyataan rasmi daripada MT UMNO yang bermesyuarat baru-baru ini berhubung keputusan memutuskan kerjasama politik tetapi hanya Presiden UMNO secara bersendirian membuat kenyataan tersebut.

“Setakat hari ini, keputusan daripada MT tak ada pun sebut begitu (tiada Muafakat Nasional pada Pilihan Raya Negeri Melaka).

“Jadi, kita pakai keputusan rasmi itu. Jangan memecah-belahkan kami,” katanya dipetik laporan portal Malaysiakini.

Beliau terdahulu menghadiri majlis sambutan Maulidur Rasul peringkat Wilayah Persekutuan di Kuala Lumpur, hari ini.

Untuk rekod, Zahid sebelum ini mengeluarkan kenyataan UMNO tidak akan bekerjasama dengan Bersatu dan PAS dalam PRN Melaka mahu pun pilihan raya umum (PRU) nanti.

“Oleh kerana MM ini tidak pernah didaftarkan maka saya tidak nampak ada cahaya terang untuk MN itu direalisasikan sebagaimana PRK-PRK (pilihan raya kecil) yang pernah diadakan,” kata Zahid dalam satu wawancara baru-baru ini.

Jelas Zahid, keputusan memutuskan kerjasama dengan PAS juga sama dengan langkah yang diambil terhadap Bersatu sebelum ini dan berharap ahli-ahli UMNO akan menghormati pendirian tersebut.

“Ketetapan telah dibuat dan saya sebagai presiden menghormati bahawa dalam Pilihan Raya Umum Ke-15 (PRU15) nanti kita tidak akan bekerjasama dengan Bersatu.

Zahid menegaskan UMNO akan bergerak secara solo dalam menghadapi kedua-dua pilihan raya tersebut tanpa sebarang kerjasama atas alasan dikhianati oleh PAS.

Namun, pendirian Zahid tersebut seakan tidak mendapat restu pimpinan UMNO lain malah seorang Naib Presidennya, Datuk Seri Mahdzir Khalid menyanggah keputusan tersebut dan berkata parti belum memuktamadkan sebarang keputusan untuk bergerak secara solo atau bersama dengan rakan parti lain.


Pilihan raya Serbia bermula, rakyat mula memilih Presiden baharu

Rakyat Serbia pada Ahad bakal memilih presiden baharu, 250 ahli parlimen negara dan pihak berkuasa tempatan.

Pusat mengundi dibuka seawal 7 pagi waktu tempatan dan ditutup pada 8 malam (0500 hingga 1800GMT), lapor Agensi Anadolu dipetik Bernama.

Pilihan raya umum sepatutnya diadakan pada 2024 tetapi pada Oktober 2020, Presiden Aleksandar Vucic mengumumkan pilihan raya akan berlangsung pada atau sebelum April 2022.

Selain itu pilihan raya tempatan juga akan diadakan di 12 majlis perbandaran dan dua bandar, termasuk Belgrade.

Kira-kira 6.5 juta pengundi yang layak akan memilih 250 wakil Dewan Negara manakala sebanyak 126 kerusi diperlukan untuk membentuk majoriti dalam dewan.

Lapan calon bertanding dalam pemilihan presiden menyaksikan Vucic dan tentera bersara Jeneral Zdravko Ponos menjadi dua pilihan utama.

Vucic, 52, menjadi presiden sejak 2017 dan mula berkecimpung dalam arena politik sejak awal 1990-an.

Beliau berkhidmat selama dua penggal, dari 2014 hingga 2016 dan 2016 hingga 2017.

Ponos pula pernah menyandang jawatan jeneral dan Ketua Staf Am sebelum bersara.


Anwar nafi akan tanding Ampang, tapi tempat anak murid bagaimana?

Datuk Seri Anwar Ibrahim nampaknya masih berteka-teki berhubung kerusi Parlimen yang akan ditandinginya dan masih belum memuktamadkan kawasan yang hendak dipilih.

Presiden PKR itu menurut laporan berkata masih belum mengumumkan secara rasmi kerusi yang mana akan ditandingi dan terbaharu menafikan akan bertanding di Ampang walaupun terdapat khabar angin bakal mencabar penyandangnya yang juga bekas wakil PKR, Datuk Zuraida Kamaruddin.

“Saya tak umum pun akan bertanding di Ampang,” katanya dipetik laporan Bernama merasmikan Himpunan Wanita PKR di Batu Kawan, hari ini.

Beliau berkata demikian ketika diminta mengulas kenyataan Ahli Parlimen Batu Pahat Mohd Rashid Hasnon yang mendakwa Ketua Pembangkang itu akan bertanding di Parlimen Ampang.

Mohd Rashid, yang juga Timbalan Yang Dipertua Dewan Rakyat, dilaporkan berkata Anwar kini menyasarkan Parlimen Ampang pada pilihan raya umum ke-15 (PRU-15) kerana ia kerusi pilihan pemimpin Pakatan Harapan (PH) itu yang tidak yakin akan mendapat sokongan pengundi Melayu.

Namun, pemerhati politik berpendapat Anwar lebih sesuai melawan anak muridnya, Datuk Seri Ahmad Zahid Hamidi di Bagan Datuk jika mahu menjadi Perdana Menteri selepas PRU-15.

Memandangkan setakat ini Anwar masih belum memuktamadkan kerusi mana yang akan ditandinginya, lebih baik jika beliau mencabar Zahid kerana statusnya selaku Presiden UMNO.

Malah, Zahid juga berkemungkinan besar bakal pencabar utama bagi jawatan nombor satu negara sekiranya UMNO dan Barisan Nasional (BN) memenangi PRU-15 nanti.

Setakat ini, tidak pasti sama ada Anwar berani berhadapan anak muridnya atau tidak memandangkan difahamkan kedua-duanya mempunyai hubungan peribadi yang agak rapat.


WHO lulus vaksin Covid-19 China – Sinopharm

Pertubuhan Kesihatan Sedunia (WHO) meluluskan penggunaan vaksin Covid-19 buatan China, Sinopharm sekali gus memberi kemungkinan vaksin itu dimasukkan ke dalam program COVAX yang disokong oleh Pertubuhan Bangsa-Bangsa Bersatu (PBB).

Keputusan oleh kumpulan penasihat teknikal WHO itu menandakan vaksin China yang pertama diterima dan akan diedarkan menerusi Tabung Kanak-Kanak Pertubuhan Bangsa-Bangsa Bersatu (UNICEF) dan pejabat wilayah WHO.

Selain menunjukkan angka keberkesanan yang tinggi, pengeluar vaksin itu hanya memberi sedikit sahaja data berkaitan dua vaksin yang dibangunkan Institut Produk Biologi Beijing dan Institut Produk Biologi Wuhan.

“Hari ini, WHO memberikan senarai penggunaan kecemasan untuk vaksin Covid-19 Beijing, menjadikannya vaksin keenam yang menerima pengesahan WHO untuk keselamatan, keberkesanan dan kualiti,” kata Ketua Pengarah WHO, Tedros Adhahom Ghebreyesus.

Sinopharm akan menyertai Pfizer-BioNTech, Johnson & Johnson, Moderna, AstraZeneca dan versi AstraZeneca yang dikeluarkan oleh Institut Serum India, dalam menerima kebenaran daripada badan kesihatan PBB.

“Ini menambah senarai vaksin COVAX yang boleh dibeli dan memberi keyakinan kepada pengawal perubatan mana-mana negara untuk mempercepat kelulusan serta mengimport dan menggunakan vaksin itu,” kata Tedros pada sidang media di Geneva.

Sebelum ini, sekumpulan pakar menasihati WHO bahawa vaksin Sinopharm diyakini mempu melindungi individu berumur antara 18 dan 59 tahun.

Bagaimanapun, kumpulan itu mempunyai ‘keyakinan yang sangat rendah” mengenai kesan sampingan yang serius kepada kumpulan usia tersebut selepas melihat data vaksin berkenaan.

Sinopharm belum menerbitkan hasil ujian peringkat akhir dalam jurnal saintifik menyebabkan WHO meminta perincian kebanyakannya datanya dari Emiriah Arab Bersatu.

Ringkasan yang disiarkan dalam laman WHO mencadangkan vaksin itu mempunyai tahap keberkesanan mencegah Covid-19 sebanyak 78 peratus dengan peringatan bahawa beberapa ratus kajian hanya dibuat kepada individu di bawah 60 tahun. – Agensi


Rafizi dedah kartel baharu dalam PKR libatkan orang kanan Anwar

Nama Rafizi Ramli kembali mencuri tumpuan selepas lama menyepi tatkala Datuk Seri Anwar Ibrahim yang dikatakan semakin hampir menjadi Perdana Menteri dengan membuat pendedahan terbaharu melibatkan orang kanan Presiden PKR tersebut.

Peringatan secara terbuka Rafizi kepada Anwar berhubung tindak-tanduk Setiausaha Politiknya, Farhash Wafa Salvador Rizal Mubarak dalam media sosial mencuri perhatian ramai.

“In Sha Allah saya akan saman budak Farhash ni, @anwaribrahim pls take note (sila ambil maklum). Will instruct my lawyer (akan arahkan peguam saya),” kata Rafizi dalam akaun Twitternya yang dipercayai merujuk kepada Farhash.

Tidak pasti punca perbalahan antara Rafizi dengan Farhash yang mencetuskan amaran untuk saman terhadap orang kanan Anwar tersebut, bagaimanapun Rafizi membayangkan kewujudan satu lagi kumpulan kartel dalam PKR.

“This is what the people in your office cultivate – another rotten culture in PKR to become #kartel2 (Ini sebenarnya orang dalam pejabat anda sedang semaikan, satu lagi budaya busuk dalam PKR yang akan menjadi kartel 2),” katanya lagi.

Dalam balasan komennya di Twitter juga, Rafizi menyamakan Farhash dengan bekas timbalan presiden PKR, Datuk Seri Azmin Ali yang didakwanya menggunakan strategi politik sama dengan membuat ugutan dan menggunakan duit untuk cepat naik.

“Pada pandangan saya politiknya sama dengan Azmin – pakai duit, ugutan, jual nama Anwar untuk naik dalam politik,” katanya balas kepada pertanyaan seorang rakan Twitternya yang bertanya mengapa tidak bergandingan dengan Farhash.

Pada 2019, Rafizi mengumumkan tidak akan kembali ke arena politik kerana mahu memberi tumpuan kepada usaha mendalami ilmu pengetahuan berkaitan teknologi terkini.

Bekas Ahli Parlimen Pandan itu berkata, sudah sampai masanya mempelajari kehidupan baharu kerana proses pembelajaran itu akan menjadikan dirinya seorang insan lebih baik.

Nama Rafizi terkenal selepas mendedahkan data bank berkaitan National Feedlot Corporation (NFC) dan dihukum penjara 30 bulan tetapi dibebaskan kemudiaannya selepas kemenangan Pakatan Harapan semasa Pilihan Raya Umum Ke-14 lalu.

Farhash menjadi orang kanan baharu kepada Anwar yang juga dilantik sebagai Pengerusi PKR Perak yang dikaitkan dengan kumpulan baju hitam dalam parti tersebut.


‘Lockdown’ yang mengekalkan enjin ekonomi dan kelangsungan hidup

Ramai yang sinis dengan usaha “lockdown” yang sedang diusahakan. Macam-macam pendapat didengar. Ada yang kata ini usaha setengah masak. Ada juga yang kata usaha tak serius. Ada yang mahu “total lockdown”.

Bila dilaporkan lebih 120 ribu syarikat yang dibenarkan beroperasi; dan melibatkan lebih 1.57 juta pekerja; ramai pula yang perli – lockdown ini tidak membawa makna.

Malaysia antara negara yang paling ketat dalam penguatkuasaan langkah pergerakan.

Kalau ikut “total lockdown” yang Tun Dr Mahathir dan Datuk Seri Najib Razak propa-kan, rasanya semua benda tak bergeraklah. Siaran TV pun agaknya tak ada.

Eh, kalau boleh, kita semua nak duduk rumah, sepanjang PKP, tak payah bekerja dan gaji terus jalan seperti biasa. Selamat duduk rumah.

Tapi, enjin ekonomi kita mesti terus berjalan. 1.57 juta pekerja ini penting untuk memastikan ekonomi tidak mati terus. 1.57 juta yang dibenarkan bekerja inilah yang memastikan kita selamat (safe), selesa (comfortable) dan mempunyai “bahan” untuk makan dan minum di rumah (put food on your table). Mereka kerja pun, untuk kita.

Yang mohon nak beroperasi 10.2 juta, yang dibenarkan 1.57 juta sahaja, 15.4 peratus.

Ekonomi kena berjalan; atau kita juga yang akan mengamuk marah jika tidak ada bantuan yang boleh diberikan kerana ketiadaan dana untuk menjaga rakyat yang terjejas.

Kalau rajin sedikit, boleh cuba tengok data “stringency map” (peta ketegasan) lockdown Malaysia yang diberikan markah 80.56. Kalau banding dengan Australia (67.13), Jepun (49.07), Indonesia (68.98), UK (62.5).

Janganlah kerana mereka kena pergi kerja; kita pula boleh keluar ikut suka dan mengenepikan segala peraturan dan undang-undang. Mereka ada tanggungjawab, kita ada tanggungjawab kita.

Kita buat apa yang perlu untuk kita terus hidup. Rezeki kita untuk letakkan makanan di atas meja, mungkin berbeza dengan rezeki orang lain. Syukur, apa adanya.

Alhamdulillah.

*Rudi Hairi Aziz adalah pembaca Agenda Daily dan juga penganalisis isu semasa


Konsep ‘Keluarga Malaysia’ lebih baik daripada ‘Malaysian Malaysia’ DAP

PAS tetap tegas menolak konsep ‘Malaysian Malaysia’ yang diperjuang DAP walaupun secara teorinya ia berasaskan perpaduan, sebaliknya konsep ‘Keluarga Malaysia’ lebih kepada penyatuan dengan semangat kekeluargaan.

Pada masa sama, PAS juga menolak tindakan pihak tertentu yang mengundang bantuan kuasa asing bagi melakukan perubahan tergesa-gesa dan mendapatkan kuasa pemerintahan.

Presiden PAS Datuk Seri Abdul Hadi Awang menegaskan parti itu mengambi teladan daripada Rasulullah SAW dengan memulakan langkah menyatukan umat Islam melalui pembentukan Muafakat Nasional (MN).

“MN menyatukan PAS bersama UMNO dan Bersatu di Semenanjung. Setelah itu, diikuti dengan gagasan yang lebih besar bersama parti-parti di Sarawak, Sabah dan parti bukan Islam yang tidak ekstrem atas nama Perikatan Nasional (PN).

“Sehingga akhirnya berjaya mengambil alih kuasa secara demokrasi berparlimen,” katanya dalam kenyataan hari ini.

Menurutnya, PAS menolak teori perpaduan berasaskan konsep ‘Malaysian Malaysia’ yang menghapuskan rupa bangsa yang diciptakan oleh Allah Pencipta alam, dan juga melupakan peristiwa jus soli yang telah ditelan zaman.

‘Malaysian Malaysia,’ iaitu konsep yang memperjuangkan kesamarataan antara kaum secara liberal, yang pernah diperjuangkan oleh parti PAP (People’s Action Party) ketika Singapura berada dalam Malaysia, dan diteruskan oleh DAP.

“Marilah kita bersatu pada titik persamaan dengan semangat Keluarga Malaysia. Janganlah bertindak melampau dalam perbezaan sesama kita, tetapi sentiasa berbincang dengan penuh kebijaksanaan mencari kebenaran dalam perkara yang berbeza dan bertelingkah antara satu sama lain.

“Kita janganlah sekali-kali mengundang kuasa asing untuk membuat perubahan yang gopoh, semata-mata bagi mendapatkan kuasa. Laksana merawat masalah dengan racun yang membunuh,” katanya.

Sebelum ini, bekas Ketua Pengarah Perisikan Pertahanan, Leftenan Jeneral (B) Datuk Mohd Salleh Ismail mendedahkan ada pemimpin politik Malaysia yang menerima bantuan dan sokongan moral individu dan pertubuhan di luar negara, terutama Amerika Syarikat (AS) dalam meneruskan karier politik mereka.

Tanpa mendedahkan sama ada pemimpin politik terbabit menerima sokongan kewangan, beliau berkata intipan yang dilakukan mendapati pemimpin politik berkenaan turut melakukan pertemuan dengan individu berpengaruh di luar negara.


Keganasan rumah tangga: Ambil tahu hak, kesihatan mental anda

‘Suami dari neraka’. Itulah perumpamaan apabila melibatkan isu keganasan rumah tangga. Tahukah anda, Pertubuhan Kesihatan Sedua (WHO) menganggarkan, lebih kurang 35 peratus wanita di seluruh dunia pernah mengalami keganasan rumah tangga, sama ada didera secara fizikal mahupun emosi?

Organisasi wanita di Malaysia telah mengambil masa hampir satu dekad untuk memperjuangkan isu ini sebelum Akta Keganasan Rumah Tangga diluluskan pada tahun 1994.

Dengan adanya Akta Keganasan Rumah Tangga 1994, keganasan rumah tangga kini merupakan satu jenayah di bawah Kanun Keseksaan.

Sebanyak 2,287 kes keganasan rumah tangga dilaporkan pada 2020, kebanyakannya berlaku ketika pelbagai perintah kawalan pergerakan dilaksanakan, menurut Kementerian Pembangunan Wanita, Keluarga dan Masyarakat.

Sejumlah 4,349 kes penderaan kanak-kanak, termasuk penderaan fizikal, seksual dan emosi, selain 1,263 kes penderaan seksual terhadap wanita turut dilaporkan.

Statistik itu hanya melibatkan laporan secara langsung kepada Jabatan Kebajikan Masyarakat menerusi Talian Kasih (15999) dan tidak mengambil kira laporan polis.

Menurut Pegawai Psikologi Kanan S44, Jabatan Siasatan Jenayah, Polis DiRaja Malaysia Negeri Kedah, Maznah Hassan, keganasan rumah tangga bermaksud perlakuan ganas terhadap pasangan yang melibatkan penderaan secara fizikal, seksual, psikologi serta sosial.

“Tingkah laku begini bertujuan untuk meraih kuasa dan mengekalkan kawalan terhadap pasangannya.

Ini berpunca daripada rasa cemburu, rendah diri apabila pasangan lebih berpendidikan tinggi atau berpangkat serta kesukaran untuk mengawal emosi.

“Ia biasannya berulang dan berterusan sehingga menjadi sesuatu yang lazim dalam rumah tangga tersebut. Kebanyakan pendera terdiri daripada golongan lelaki  dan mangsa ialah wanita dan kanak-kanak,” katanya.

Tambah Maznah, menurut Dewan Bahasa dan Pustaka (DBP), ganas membawa maksud penggunaan kuasa sewenang-wenangnya tanpa menghiraukan undang-undang. Keganasan juga menakutkan  atau paksaan. Ini bermakna si pendera sengaja atau cuba meletakkan mangsa dalam ketakutan. Situasi ini juga bermaksud khianat atau merosakkan harta dengan niat menimbulkan kesedihan atau kegusaran.

“Perlakuan keganasan terhadap pasangan atau bekas pasangan berlaku dalam bentuk fizikal, gangguan seksual, keganasan pertuturan seperti maki, hamun atau cacian. Berlaku juga ugutan yang  gangguan emosi,  psikologi dan kewangan. Keadaan ini menjadi faktor utama peningkatan kes sepanjang Perintah Kawalan Pergerakan (PKP).

“Lebih parah, kes keganasan rumah tangga biasanya berulang-ulang walaupun selepas penceraian. Ini kerana pelaku ingin berkuasa atau mengawal mangsa,” jelasnya.

Selain itu, Maznah memberitahu punca keganasan rumah tangga ialah pelaku terlalu cemburu, masalah mental, komunikasi, penagihan dadah, alkohol atau judi, sikap mangsa atau pelaku, masalah kewangan, kuasa dan kurang didikan agama.

Tambah beliau, mereka yang mengalami penderaan dari segi   fizikal, psikologi dan emosi, seksual, sosial, kewangan perlu bertindak segera.

“Mangsa perlu laporkan kepada pihak polis, pastikan anda mendapat rawatan doktor jika berlaku kecederaan di Pusat Khidmat Bersepadu (OSCC), laporkan kepada Jabatan Kebajikan Masyarakat untuk dapatkan Perintah Perlindungan Interim (IPO) atau Perintah Perlindungan (PO). Jika anda telah membuat keputusan untuk bercerai, failkan penceraian anda di mahkamah,” jelasnya.

Dari segi kesihatan mental, Pakar Perunding, Psikiatri Konsultasi Liaison, Jabatan Psikiatri dan Kesihatan Mental, Hospital Sultanah Bahiyah Alor Setar, Dr. Ahmad Rostam Md Zin, selain mangsa, si pelaku juga perlu menguruskan emosi mereka. Mangsa juga perlu keluar daripada masalah tersebut dengan mengambil tindakan dan bukan hanya mendiamkan diri.

Untuk pemulihan emosi, golongan ini perlu melalui beberapa proses seperti bertenang dengan pernafasan yang betul, memaafkan, sabar, berterima kasih dan bersyukur.

“Berada dalam keganasan rumah tangga yang teruk boleh menjejaskan anda. Wanita yang menderita akibat penderaan rumah tangga biasanya menjadi tertekan. Penampilan mereka juga rosak. Mereka kehilangan harga diri dan bergantung kepada penderanya. Luka fizikal akan sembuh dari semasa ke semasa tetapi kerosakan psikologi adalah kekal.

“Oleh itu, anda mesti bertindak secepat mungkin. Berhenti merahsiakannya. Beritahu seseorang yang anda percaya mengenai keadaan anda, sama ada rakan, ahli keluarga atau doktor anda. Bercakap adalah satu-satunya cara untuk anda mendapatkan bantuan,” jelasnya.


214 kes baharu kategori 3, 4 dan 5

Sebanyak 214 kes daripada 33,406 kes baharu Covid-19 yang dicatatkan semalam terdiri daripada kategori tiga, empat dan lima.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini memaklumkan baki 33,129 kes pula, terdiri daripada kategori satu dan dua, sekali gus menjadikan jumlah kes kumulatif sebanyak 3,595,172.

“Daripada 214 kes kategori tiga hingga lima itu, 60 kes melibatkan individu yang tidak divaksinasi atau belum lengkap divaksinasi, manakala 101 kes lengkap vaksinasi namun belum menerima dos penggalak.

“Selain itu, terdapat 53 kes telah menerima dos penggalak, 96 kes melibatkan individu berumur 60 tahun dan ke atas, 70 kes mempunyai komorbid dan satu kes ibu mengandung,” katanya lapor Bernama.

Beliau memaklumkan sebanyak 2,019 kes Covid-19 dimasukkan ke hospital semalam, melibatkan 772 kes kategori tiga hingga lima serta 1,247 kes kategori satu dan dua.

Sementara itu, Dr Noor Hisham berkata sebanyak 371 kes memerlukan rawatan di Unit Rawatan Rapi (ICU) dan 226 kes memerlukan bantuan pernafasan, manakala 27,143 kes sembuh dilapor semalam menjadikan jumlah kumulatif sebanyak 3,250,793 kes.

Mengenai penggunaan katil kes kritikal atau ICU Covid-19 di hospital beliau berkata tujuh negeri menunjukkan pengisian 50 peratus atau lebih iaitu Putrajaya (83 peratus), Johor (65 peratus), Kuala Lumpur (65 peratus), Perlis (64 peratus), Kelantan (63 peratus), Selangor (62 peratus) dan Perak (55 peratus).

Menurutnya nilai kadar kebolehjangkitan (Rt) Covid-19 negara kini 1.05, dengan Sarawak mencatatkan Rt tertinggi iaitu 1.41, diikuti Perak (1.26), Kuala Lumpur (1.25) dan Terengganu (1.15).

Dalam pada itu, beliau menyatakan sehingga 18 Feb lepas sebanyak 128 kit ujian kendiri di pasaran yang mendapat kelulusan daripada Pihak Berkuasa Peranti Perubatan Malaysia (MDA), dengan penjualan kit ujian diperluaskan bukan sahaja di farmasi dan fasiliti kesihatan, malah di kedai-kedai terpilih.

Katanya MDA memantau keselamatan dan prestasi kit ujian kendiri yang diluluskan, justeru orang ramai disaran melaporkan kepada pembekal kit ujian dan MDA sekiranya terdapat sebarang isu dengan kit yang digunakan.

“Kementerian Kesihatan (KKM) amat menyarankan agar orang awam mengoptimumkan ujian RTK-Ag kendiri sebagai ujian saringan, bagi mengesan jangkitan Covid-19 dan membuat laporan kendiri bagi keputusan ujian melalui aplikasi MySejahtera.

“Langkah ini penting bagi memastikan masyarakat boleh menjalankan aktiviti harian dengan selamat dan membantu negara meneruskan pemulihan serta pertumbuhan sosioekonomi negara dengan lebih mampan,” katanya.


Selepas KJ, Reezal pula nafi terima wang UKSB

Selepas Menteri Kesihatan Khairy Jamaluddin, kini giliran Menteri Perumahan dan Kerajaan Tempatan Datuk Seri Reezal Merican Naina Merican pula tampil menafikan menerima wang daripada syarikat yang terbabit dalam kes perbicaraan Presiden UMNO Datuk Seri Ahmad Zahid Hamidi – Ultra Kirana Sdn Bhd (UKSB).

Malah, dalam penafiannya hari ini, Reezal Merican mengatakan beliau langsung tidak mengetahui mengenai syarikat terbabit.

“Saya nak menyatakan dengan jelas saya tak pernah terima apa-apa dana politik daripada UKSB malahan saya pun tak kenal dan tak pernah tahu pun UKSB sebelum ini sehinggalah sekarang apabila disebut dalam kes.

“Sebagai ahli politik dan sebagai rasa tanggungjawab saya bersedia untuk memberi kerjasama dan keterangan yang diperlukan dan juga terbuka untuk disiasat.

“Saya nak ulangi, saya tak kenal UKSB saya tak pernah tahu, macam mana saya nak terima sumbangan daripada syarikat yang saya tak pernah kenal?” soalnya ditemui selepas Majlis Aspirasi Pendidikan Pejabat Pendidikan Daerah Seberang Perai Utara di Kepala Batas, hari ini.

Sebelum ini, bekas Pengurus Pentadbiran UKSB, David Tan Siong Sun memberitahu mahkamah dalam perbicaraan kes rasuah Zahid bahawa UKSB memberikan wang kepada beberapa pemimpin politik.

Selain Reezal dan Khairy, David Tan mendakwa Presiden Bersatu Tan Sri Muhyiddin Yassin; Menteri Pertahanan Datuk Seri Hishammuddin Hussein; bekas Ketua Menteri Sabah Datuk Seri Shafie Apdal; dan bekas Menteri Luar Datuk Seri Anifah Aman, turut menerima wang daripada UKSB.

Bagaimanapun, Muhyiddin dan Anifah lebih awal menafikan menerima wang daripada UKSB, sementara Shafie enggan mengulas dan Hishammuddin pula belum membuat penafian.

Mengulas lanjut Reezal berkata sebagai pemimpin politik, beliau tidak menafikan ada menerima sumbangan daripada pelbagai pihak untuk melaksanakan program kemasyarakatan dan ianya disumbangkan melalui Pusat Khidmat Ahli Parlimen.

Namun tegasnya, beliau tidak pernah menerima sumbangan mahupun dana daripada syarikat yang bernama UKSB.


Kalau UMNO kalah, Najib jadi ketua bilik darjah Sungai Buloh: Rafizi

Datuk Seri Najib Razak sebenarnya sangat bimbang kerana kes mahkamah yang sedang dihadapinya dan ia tidak menghairankan bekas Perdana Menteri (PM) yang terpalit kes rasuah itu mahu pilihan raya umum (PRU) disegerakan.

Timbalan Presiden PKR, Rafizi Ramli berkata satu-satunya harapan Najib untuk terlepas daripada hukuman penjara adalah dengan memastikan UMNO menang besar tetapi sekiranya gagal beliau akan jadi ketua bilik darjah di Sungai Buloh.

“Sebilangan besar ahli UMNO termasuk kepimpinan tertinggi parti berkenaan juga tahu Ahli Parlimen Pekan itu bersalah khususnya melibatkan skandal 1Malaysia Development Berhad (1MDB) dan lain-lain.

“Najib juga sebenarnya tidaklah sepopular yang dirasakan dalam kalangan parti UMNO sendiri. Cuma dia rasa dia popular. Najib hanya akan mendapat sokongan kalau UMNO menang besar, kalau UMNO menang tipis dia dah susah, kalau UMNO kalah dia akan jadi ‘ketua bilik darjah’ di Sungai Buloh (Penjara Sungai Buloh),” katanya dipetik laporan media.

Menurut Rafizi, isu penyelewengan 1MDB tidak boleh dilupakan kerana ia punca kepada semua permasalahan sehingga dilabel sebagai kemaluan kepada negara di mahkamah dan beliau akan berterusan menyentuh Najib memandangkan beliau adalah dalang utama skandal itu.

“Ada orang UMNO, MIC dan MCA kata mengapa masih ‘sentuh’ isu Najib sedangkan dia bukan lagi Perdana Menteri, saya jawab sampai mati kita akan ‘sentuh’ dia kerana dia telah meninggalkan hutang sampai tiga, empat generasi belum tentu habis dibayar,” katanya.

Menurutnya, hutang 1MDB sebanyak RM53 bilion dan kerajaan baharu selesai membayar sebanyak RM13 bilion, sementara wang yang sudah dikutip daripada kes skandal itu pula hanya sebanyak RM20 bilion.

“Ini bermakna rakyat Malaysia masih perlu menanggung hutang 1MDB sebanyak RM20 bilion,” katanya.

Untuk rekod, Presiden UMNO Datuk Seri Ahmad Zahid Hamidi bersama Najib berdepan puluhan pertuduhan di mahkamah dan kedua-duanya juga antara yang lantang mendesak supaya PRU-15 disegerakan.

Tekanan demi tekanan diberikan kepada Perdana Menteri Datuk Seri Ismail Sabri Yaakob supaya menuruti kehendak kedua-dua pemimpin UMNO itu.


Kluster tempat kerja kekal tinggi tapi 198 positif di pusat tahanan

Kementerian Kesihatan Malaysia (KKM) memaklumkan jumlah kematian akibat Covid-19 dalam tempoh 24 jam sehingga 12 tengah hari tadi sebanyak 72 kes membabitkan 64 warganegara dan lapan bukan warganegara, sekali gus menjadikan kumulatif kematian kepada 4,348 kes.

Ketua Pengarah Kesihatan Tan Sri Dr Noor Hisham Abdullah berkata, sebanyak 6,918 pesakit dilaporkan sembuh menjadikan kumulatif 622,244 kes, manakala 886 pesakit dirawat di unit rawatan rapi dengan 441 kes memerlukan alat bantuan pernafasan.

“Sebanyak 24 kluster baharu dikesan dengan kebanyakannya membabitkan tempat kerja dan komuniti, menjadikan jumlah kluster aktif adalah 824, manakala 1,780 kluster ditamatkan,” katanya dalam kenyataan hari ini.

Daripada jumlah kluster yang dikesan itu empat membabitkan pusat tahanan di Mantin, Negeri Sembilan; Labuan; Kluang, Johor; dan Machang, Kelantan. Jumlah mereka yang dijangkiti di pusat tahanan berkenaan mencecah 198 individu.

Selangor merekodkan lima kluster tempat kerja, diikuti Johor (lima – tempat kerja, komuniti dan pusat tahanan); Kelantan (empat – komuniti dan pusat tahanan); Sarawak (tiga – komuniti); Kedah (dua – tempat kerja dan kumpulan berisiko); dan masing-masing satu di Negeri Sembilan, Labuan, Melaka, Kuala Lumpur dan Pahang membabitkan kluster tempat kerja dan pusat tahanan.

Jumlah keseluruhan mereka yang positif daripada 24 kluster baharu itu adalah seramai 984 individu.

Dr Noor Hisham berkata KKM akan terus memantau perkembangan kejadian jangkitan di dalam negara, dan juga luar negara melalui maklumat yang diperolehi daripada pihak Pertubuhan Kesihatan Sedunia (WHO).

“Orang ramai akan sentiasa dimaklumkan sebarang perkembangan terkini mengenainya. Begitu juga, KKM akan memastikan langkah pencegahan dan kawalan yang sewajarnya dilaksanakan secara berterusan,” katanya.


MT UMNO setuju bekerjasama dengan PAS hadapi PRU-15

Semua pemimpin tertinggi UMNO berpendapat bahawa kerjasama dengan PAS perlu diadakan demi kepentingan ummah, kata Ahli Majlis Tertinggi (MT)UMNO Datuk Zahidi Zainul Abidin.

Menurutnya semua ahli MT berharap hubungan itu dapat diteruskan menerusi rundingan yang dibuat oleh Presiden UMNO Datuk Seri Ahmad Zahid Hamidi serta Presiden PAS Tan Sri Abdul Hadi Awang.

“Jadi, rundingan (UMNO-PAS) akan dibuat oleh Presiden parti dan jawatankuasa yang kita bentuk bagi melihat hasil perbincangan dengan parti berkenaan (PAS),” katanya kepada media selepas mesyuarat MT yang membincangkan mengenai Pilihan Raya Umum Ke-15 (PRU-15), malam tadi.

Bagaimanapun, mesyuarat MT malam ini masih berteka-teki berhubung tarikh PRU-15, sebaliknya bersetuju supaya pilihan raya diadakan tahun ini juga.

Zahidi berkata mesyuarat pada malam ini mencadangkan agar Parlimen dibubarkan pada tahun ini, namun tiada sebarang tarikh yang ditetapkan.

Beliau juga berkata UMNO kini berada berada di pecutan akhir bagi menghadapi PRU-15.

“Kita rasa kita perlu meletakkan gear kita gear 5, presiden nak gear 5, kita bersedia bila-bila masa, kita takut Parlimen akan dibubarkan bila-bila masa,” katanya.

Sementara itu, Naib Presiden UMNO Datuk Seri Mohamed Khaled Nordin berkata UMNO menyerahkan kepada Perdana Menteri Datuk Seri Ismail Sabri Yaakob untuk menetapkan tarikh pembubaran Parlimen bagi membolehkan PRU-15 diadakan.

“Mesyuarat ini adalah mesyuarat bulanan, dan kita berbincang secara mendalam mengenai soal pilihan raya, selain sedang mengukur persediaan serta kekuatan parti.

“Kita mengaku ia (membubarkan Parlimen adalah) budi bicara Perdana Menteri dan UMNO menghormati perkara itu,” katanya.


Lebih 4.2 juta sudah terima vaksin Covid-19, kata Menteri Kesihatan

Seramai 1,297,818 individu telah melengkapkan dua dos vaksin Covid-19 di negara ini menerusi Program Imunisasi Covid-19 Kebangsaan (PICK) setakat semalam, kata Menteri Kesihatan Datuk Seri Dr Adham Baba.

Katanya 2,929,736 individu pula telah menerima dos pertama, menjadikan jumlah keseluruhan pemberian dos pertama dan kedua di negara ini adalah sebanyak 4,227,554 dos.

Lima negeri yang mencatatkan penerima kedua-dua dos tertinggi ialah Selangor dengan 170,855 dos diikuti Sarawak (133,516), Kuala Lumpur (122,564), Perak (121,740) dan Johor (118,317).

Sementara itu, berdasarkan maklumat laporan harian jumlah pendaftaran kumulatif vaksin pula beliau berkata, sebanyak 13,757,093 pendaftaran direkodkan semalam dengan perkembangan nasional sebanyak 56.70 peratus.

Selangor menjadi negeri tertinggi merekodkan jumlah pendaftaran iaitu sebanyak 3,503,976 pendaftaran diikuti Johor (1,716,130), Sarawak (1,318, 644) dan Kuala Lumpur (1,163,711).


Wanita ditahan bantu siasatan kes kematian bayi lelaki

Seorang wanita warga tempatan ditahan kerana disyaki terlibat dalam kes kematian bayi lelaki berusia enam bulan di Kampung Klang Gate di sini, semalam.

Ketua Polis Daerah Ampang Jaya ACP Mohamad Farouk Eshak berkata wanita berusia 34 tahun yang juga ibu kepada bayi malang itu ditahan di lobi Hospital Tunku Azizah pada 8.40 malam tadi, lapor Bernama.

Beliau berkata dalam kejadian Sabtu lepas, pegawai perubatan hospital telah menerima pesakit seorang bayi lelaki dalam keadaan tidak sedarkan diri akibat muntah dan sawan namun telah disahkan meninggal dunia pada 4.30 petang semalam.

Katanya, hasil pemeriksaan mendapati kesan lebam di bahagian peha kanan dan kening mangsa disyaki terdapat unsur penderaan.

“Suspek yang ditahan tidak mengaku membunuh mangsa namun mengakui mangsa mengalami kecederaan di bahagian dahi dan kening akibat terjatuh dari katil semasa dalam jagaannya beberapa hari sebelum dibawa ke hospital,” katanya dalam kenyataan hari ini.

Mohamad Farouk berkata suspek yang bekerja sebagai pembantu kedai tidak mempunyai sebarang rekod lampau manakala ujian saringan awal air kencing didapati bebas sebarang jenis dadah.

Menurutnya, suspek akan dihadapkan ke Mahkamah Ampang untuk permohonan reman di bawah Seksyen 117 Kanun Prosedur Jenayah bagi membantu siasatan manakala kes disiasat mengikut Seksyen 302 Kanun Keseksaan kerana membunuh.

Sementara itu, Mohamad Farouk berkata polis sedang giat mengesan suami suspek iaitu lelaki warga Indonesia berusia 31 tahun untuk membantu siasatan.

Orang awam yang mempunyai maklumat berhubung kejadian berkenaan boleh menghubungi Ibu Pejabat Polis Daerah (IPD) Ampang Jaya di talian 03-42897222.


Kami sedang berunding perjanjian CSA dengan Ismail Sabri, kata Pua

Blok pembangkang sedang berunding dengan Perdana Menteri (PM) Datuk Seri Ismail Sabri Yaakob berhubung Perjanjian Kepercayaan dan Perbekalan (CSA) yang sama seperti ditawarkan Tan Sri Muhyiddin sebelum ini, dedah seorang Ahli Parlimen (MP) DAP, Tony Pua.

Pua berkata rundingan tersebut sedang berjalan dan sekiranya persetujuan dapat dicapai blok pembangkang akan mengambil pendekatan melakukan gencatan politik untuk memberi kestabilan kepada kerajaan.

“Sekiranya dia (Ismail) dapat melakukan itu, dan ini sedang dirundingkan sekarang, jika dia dapat menawarkan apa sahaja yang telah ditawarkan Muhyiddin (janji menggubal) undang-undang antilompat parti, mengehadkan tempoh jawatan Perdana Menteri, dan reformasi parlimen, maka kami bersedia menawarkan gencatan politik untuk memberikan kestabilan bagi kerajaan.

“(Gencatan politik) untuk melakukan reformasi ini sebelum pilihan raya umum berikutnya,” katanya semasa bercakap dalam sebuah forum.

Forum tersebut dianjurkan oleh Oxford and Cambridge Society Malaysia dan disiar dalam Youtube.

Pua berkata yakin keputusan positif akan dapat dicapai hasil perbincangan tersebut.

Pada Rabu lepas, rombongan blok pembangkang, Pakatan Harapan (PH) diketuai Datuk Seri Anwar Ibrahim bersama Presiden Amanah, Mohamad Sabu dan Setiausaha Agung DAP, Lim Guan Eng mengadakan pertemuan dengan Ismail Sabri di Putrajaya.

Sejurus pertemuan itu, Anwar berkata pembangkang tidak mahu sulitkan sekiranya usul tersebut dibawa ke Parlimen untuk mengabsahkan kedudukannya sebagai PM ke-9.

“Kita beritahu, kalau suasana begini dan program-program adalah pro-rakyat, kita tidak mahu sulitkan (undi percaya),” katanya.

Selain itu, Ismail Sabri juga mengeluarkan kenyataan bersama tiga pemimpin PH yang tidak pernah berlaku dalam pentadbiran sebelum ini.

Kenyataan itu menegaskan Kerajaan bersama pembangkang mencapai persetujuan bersama untuk memperkasa fungsi Parlimen Malaysia sebagai institusi bertanggungjawab dan konstruktif, menyemak dan mengimbang tadbir urus eksekutif supaya lebih telus dan memenuhi kehendak rakyat.

“Saya bersama pemimpin-pemimpin pembangkang juga bersetuju dan memahami peri pentingnya kebebasan badan kehakiman, reformasi institusi dan tatakelola kerajaan yang baik bagi memastikan keadaan yang lebih kondusif untuk rakyat dan negara dalam konteks Keluarga Malaysia,” katanya dalam satu kenyataan pada Rabu itu.

Ismail Sabri mengangkat sumpah sebagai PM ke-9 di hadapan Yang di-Pertuan Agong pada 21 Ogos lalu selepas mendapat sokongan majoriti daripada 114 MP.

Bagaimanapun dia akan berdepan undi percaya ketika Parlimen bersidang semula pada 6 September ini.


Dua kluster baharu Covid-19 dilaporkan di Selangor, Perak

Dua kluster baharu Covid-19 dilaporkan, masing-masing di Selangor dan Perak, dalam tempoh 24 jam semalam (Khamis, 28 Julai), yang melibatkan 22 pesakit, lapor Kementerian Kesihatan (KKM).

Kluster Jalan Padang Golf 4 di Hulu Selangor iaitu membabitkan 11 individu daripada Kumpulan Berisiko Tinggi, adalah kluster berulang kali keempat yang melibatkan penghuni dan kakitangan sebuah pusat jagaan di Kuala Kubu Baru.

Kes indeks bagi kluster ini merupakan seorang lelaki, berumur 36 tahun, warganegara Malaysia yang dilaporkan positif Covid-19 pada 26 Julai hasil saringan individu bergejala.

Manakala satu lagi di Perak melibatkan pendidikan iaitu Kluster Jalan Raja Musa Mahadi di Kinta dan Perak Tengah melibatkan 11 pelajar dan kakitangan sebuah institusi yang terletak di Jalan Raja Musa Mahadi, Ipoh.

Kes indeks bagi kluster ini merupakan seorang lelaki berumur 19 tahun warganegara Malaysia yang dilaporkan positif Covid-19 pada 22 Julai 2022 hasil saringan individu bergejala.

Sementara itu, sebanyak 3,926 jangkitan baharu Covid-19 dilaporkan di seluruh negara semalam, turun sedikit berbanding 4,503 kes yang direkodkan pada Rabu.

Daripada jumlah kes baharu berkenaan, 2,766 kes melibatkan individu yang menerima dos penggalak vaksin Covid-19, diikuti 761 kes (penerima dos kedua); 375 kes (individu tidak divaksinasi); dan 24 kes (individu belum lengkap vaksinasi).

Jumlah itu menjadikan kumulatif positif sejak Januari 2020 hingga semalam sebanyak 4,668,139 kes – ketiga tertinggi dalam kalangan negara-negara Asean selepas Vietnam dan Indonesia.

Semalam juga seramai 3,542 pesakit telah sembuh menjadikan kumulatif pulih meningkat kepada 4,584,907 pesakit.

Menurut KKM, kes aktif Covid-19 sehingga kini naik sedikit kepada 47,286 semalam, berbanding 46,902 pada Rabu, termasuk 45,657 pesakit yang menjalani kuarantin di rumah (45,318 pada Rabu), dan 30 lagi ditempatkan di PKRC (24 pada Rabu).

Selain itu, seramai 1,539 pesakit dirawat di hospital, meningkat berbanding 1,505 pada Rabu, sementara 60 pesakit dimasukkan ke unit rawatan rapi (59 pada Rabu), dengan 35 daripadanya memerlukan alat bantuan pernafasan (30 pada Rabu).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, KKM juga memaklumkan seramai empat pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes ‘brought in death’ (BID).

Dua daripada kes kematian itu dilaporkan di Selangor, dan masing-masing satu di Melaka (BID) dan Perak.

Jumlah itu menjadikan seramai 35,946 pesakit meninggal dunia sejak Mac 2020 hingga semalam, dengan 7,636 daripadanya adalah kes BID.


Lelaki cuba tunai umrah bagi pihak Ratu Elizabeth II ditangkap

Pihak berkuasa Arab Saudi menahan seorang lelaki yang mendakwa pergi ke kota suci umat Islam Makkah untuk menunaikan ibadah umrah bagi pihak mendiang Ratu Elizabeth II.

Lelaki itu, warga Yaman, pada Isnin menerbitkan klip video dirinya di media sosial di Masjidil Haram di Makkah, tapak paling suci Islam, di mana orang bukan Islam dilarang.

Dalam klip itu, dia mengangkat sepanduk yang berkata: “Umrah untuk jiwa Ratu Elizabeth II, kami memohon Tuhan menerimanya di syurga dan di kalangan orang yang soleh.”

Rakaman itu disebarkan secara meluas di media sosial Arab Saudi, dengan pengguna Twitter menggesa lelaki itu ditangkap.

Arab Saudi melarang jemaah haji ke Makkah membawa sepanduk atau melaungkan slogan.

Walaupun boleh diterima untuk menunaikan umrah bagi umat Islam yang meninggal dunia, ini tidak terpakai kepada orang bukan Islam seperti Ratu Elizabeth, yang merupakan ketua tertinggi Gereja England, gereja induk persekutuan Anglikan di seluruh dunia.

“Dia telah ditangkap, tindakan undang-undang telah diambil terhadapnya dan dia dirujuk ke pendakwaan awam.”

Televisyen Arab Saudi menyiarkan segmen mengenai insiden itu, termasuk klip video kontroversi dengan sepanduk yang telah dikaburkan.

Umrah ialah ziarah yang boleh dilakukan pada bila-bila masa – berbeza daripada haji, yang diadakan sekali setiap tahun dan biasanya menarik jutaan umat Islam dari seluruh dunia.

Ratu Elizabeth II meninggal dunia pada Khamis dan pengebumiannya dirancang pada 19 September. – AFP


KPM sokong pelajar diberi peluang sertai bidang bukan akademik: Radzi

Kementerian Pendidikan terbuka dalam memberi peluang dan ruang kepada remaja berusia 13 hingga 19 tahun untuk menunjukkan kebolehan masing-masing dalam bidang bukan akademik.

Menteri Kanan Pendidikan Datuk Dr Radzi Jidin memberi contoh Karnival Genius Remaja 2022 yang diadakan di Shah Alam mulai 9 September hingga hari ini (11 September), memberi peluang mencungkil bakat melalui pelbagai aktiviti kemahiran.

Katanya dalam pendidikan, selain bidang akademik, anak-anak juga wajar diberi pendedahan dalam bidang bukan akademik termasuk kemahiran.

Malah menurutnya menerusi pendedahan aktiviti kemahiran itu, potensi diri remaja, terutama pelajar dapat dioptimumkan.

“Karnival ini memberi ruang kepada anak-anak remaja berumur sekitar 13 hingga 19 tahun dalam kalangan komuniti di kawasan Projek Perumahan Rakyat (PPR) mencungkil bakat dan potensi melalui aktiviti kemahiran seperti pastri, kecantikan, fotografi, muzik dan juga button badge.

“Bakat yang digilap dapat membuka ruang lebih luas kepada anak-anak untuk mengoptimumkan potensi diri dan seterusnya membuat perubahan yang lebih baik demi masa depan mereka kelak,” katanya dalam kenyataan hari ini.

Dr Radzi turut mendoakan mereka yang terbabit dalam karnival akan berjaya dalam apa juga bidang yang diteroki pada masa depan.

Karnival anjuran Kementerian Pelajaran Malaysia (KPM) dengan kerjasama Universiti Kebangsaan Malaysia (UKM) ini diadakan bagi membantu golongan remaja B40 untuk memenuhi keperluan mereka khususnya dalam aspek pendidikan dan dalam masa yang sama membantu mereka menggilap bakat dan kemahiran mereka dalam pelbagai bidang.

Remaja yang terlibat dibawah program Genius Remaja itu berpeluang mempamerkan hasil kreatif dan bakat mereka dengan menyertai kelas-kelas kemahiran seperti fotografi, kek dan pastri, vokal dan muzik, kecantikan dan kelas kemahiran bagi menghasilkan button badge.


Mangsa banjir di Sabah, Perak sehingga tengah hari tadi naik

Jumlah mangsa banjir dan tanah runtuh di lima negeri – Kelantan, Terengganu, Sabah, Sarawak dan Perak – yang ditempatkan di 107 pusat pemindahan sementara (PPS), semakin berkurangan sehingga jam 12 tengah hari tadi (25 Disember 2022), berbanding laporan pada 6 pagi tadi.

Bagaimanapun, Agensi Pengurusan Bencana Negara (NADMA) dalam laman sesawangnya memaklumkan jumlah mangsa banjir di Sabah dan Perak dalam tempoh berkenaan, semakin meningkat.

Menurut NADMA, sehingga jam 6 pagi tadi, jumlah mangsa banjir di Sabah ialah seramai 987 orang daripada 255 keluarga di tiga daerah – Pitas, Kota Belud dan Kota Kinabalu – yang ditempatkan di sembilan PPS.

Bagaimanapun, sehingga tengah hari tadi, jumlah itu meningkat kepada 1,149 mangsa daripada 284 keluarga yang melibatkan empat daerah, termasuk terbaharu di Sandakan, yang ditempatkan di 18 PPS.

Pitas kekal mencatat jumlah tertinggi dengan 721 mangsa daripada 163 keluarga dan enam PPS; diikuti Kota Belud (212 mangsa/77 keluarga/dua PPS); Sandakan (162 mangsa/29 keluarga/sembilan PPS); dan Kota Kinabalu (54 mangsa/15 keluarga/satu PPS).

Di Perak pula, sehingga jam 6 pagi tadi jumlah mangsa yang terlibat ialah seramai 69 orang daripada 18 keluarga, melibatkan dua daerah dan dua PPS.

Sehingga jam 12 tengah hari tadi, jumlah itu meningkat kepada 75 mangsa daripada 19 keluarga, membabitkan daerah Hilir Perak (62 mangsa/14 keluarga/satu PPS); dan Bagan Datuk (13 mangsa/lima keluarga/satu PPS).

Sementara itu, sehingga tengah hari tadi jumlah mangsa banjir di dua daerah di Kelantan turun kepada 9,898 orang daripada 3,231 keluarga, berbanding 12,786 orang daripada 4,393 keluarga yang dicatat pada jam 6 pagi tadi.

Sehingga kini, seramai 7,833 mangsa daripada 2,580 keluarga di Pasir Mas masih berlindung di 21 PPS, manakala di Tumpat melibatkan 2,065 mangsa/651 keluarga dan lapan PPS.

Di Terengganu, seramai 4,387 mangsa daripada 1,307 keluarga di tujuh daerah, kini dipindahkan di 42 PPS, dengan Kuala Nerus kekal mencatat jumlah tertinggi seramai 1,578 mangsa daripada 438 keluarga dan 11 PPS.

Ini diikuti, Hulu Terengganu (1,105 mangsa/418 keluarga/tujuh PPS); Kuala Terengganu (769 mangsa/215 keluarga/lima PPS); Dungun (575 mangsa/164 keluarga/sembilan PPS); Besut (233 mangsa/61 keluarga/tujuh PPS); Marang (76 mangsa/satu PPS); dan Setiu (51 mangsa/10 keluarga/dua PPS).

Sementara itu, jumlah mangsa banjir dan tanah runtuh di Sarawak pula turun daripada 1,481 orang pada jam 6 pagi tadi kepada 1,097 pada tengah hari tadi.

Daripada jumlah itu, Kuching mencatat 492 mangsa daripada 121 keluarga yang berlindung empat PPS; diikuti Serian (271 mangsa/79 keluarga/empat PPS); Samarahan (163 mangsa/44 keluarga/enam PPS); dan Betong (114 mangsa/37 keluarga/dua PPS).

Seramai 57 mangsa daripada tujuh keluarga di Serian juga kini ditempatkan di sebuah PPS akibat tanah runtuh.


MCMC arah Celcom, Digi, UMobile pertingkat kualiti, capaian internet

Suruhanjaya Komunikasi dan Multimedia Malaysia (MCMC) akan bertindak terhadap syarikat telekomunikasi sekiranya mereka gagal menyediakan perkhidmatan rangkaian yang berkualiti.

Ketika audit teknikal di seluruh negara untuk menilai kualiti capaian internet di bawah Standard Mandatori untuk Kualiti Perkhidmatan (MSQoS), audit mendapati Celcom Axiata Berhad, Digi Telecommunications Sdn Bhd, dan U Mobile Sdn Bhd, gagal memenuhi piawaian perkhidmatan jalur lebar dan menambah baik perkhidmatan berkualiti.

Semakan audit mendapati ketiga-tiga penyedia internet itu gagal memastikan perkhidmatan rangkaian berkualiti di Langkawi, termasuk Lebuhraya Langkawi dan kawasan pelancongan lain.

MCMC dalam kenyataan hari ini berkata MSQoS dijalankan di 3,038 lokasi di 16 negeri dan Wilayah Persekutuan, dengan lokasi dipilih berdasarkan tempat aduan diterima.

“Daripada 3,038 lokasi itu, 40 notis wajib kepatuhan yang melibatkan 449 lokasi terawal gagal telah dikeluarkan dari 1 Januari hingga 15 Jun 2022,” katanya.

Menurutnya Arahan Suruhanjaya yang didaftarkan pada 19 Mei 2022 menuntut ketiga-tiga syarikat itu membuat penambahbaikan kualiti perkhidmatan dan kualiti pengalaman pengguna pada tahap yang baik dan memenuhi MSQoS.

“Kegagalan syarikat telekomunikasi dalam mematuhi Arahan Suruhanjaya berkenaan piawaian kualiti ini boleh mengakibatkan syarikat telekomunikasi tersebut dikenakan penalti berat sehingga RM200,000 mengikut Seksyen 109 Akta Komunikasi dan Multimedia,” katanya.

MCMC juga menjelaskan proses audit yang dijalankan itu adalah rutin yang sering dilakukan bagi memantau tahap prestasi kualiti perkhidmatan yang disediakan.

Bermula pada 2021, MCMC telah menjalankan transformasi terhadap semua pejabat negeri di mana salah satu penambahbaikan yang dilakukan adalah dengan menambah peralatan dan pasukan audit.

“Selain itu, MCMC turut memperketatkan penguatkuasaan MSQoS perkhidmatan capaian jalur lebar tanpa wayar. Jika dahulu audir dijalankan di beberapa wilayah, kini ia dilakukan di seluruh lokasi,” kata MCMC.


Sama rata liputan diberikan semasa berkempen: Annuar

Parti-parti kerajaan lebih bersikap terbuka dalam menghadapi Pilihan Raya Negeri (PRN) Melaka kali ini dengan nemberi ruang sama rata kepada semua parti termasuk parti lawan dalam kempen, menurut Menteri Komunikasi dan Multimedia Tan Sri Annuar Musa.

Annuar berkata pendekatan kempen parti-parti yang bertanding dalam pilihan raya kali ini juga banyak bergantung kepada kreativiti masing-masing.

“Kali ini parti kerajaan juga cukup berdisiplin kerana tidak melibatkan jentera-jentera kerajaan, program-program rasmi kerajaan tidak diadakan dan ini memberikan ruang sama rata antara (calon) kerajaan, pembangkang dan bebas,” katanya lapor Bernama.

Annuar diwawancara dalam siaran langsung ‘Santai FB Live bersama TSAM’ dikongsikan di akaun Facebook rasmi beliau malam ini.

Mengulas lanjut, beliau berkata prosedur operasi standard (SOP) yang ditetapkan sepanjang tempoh berkempen juga dilaksanakan secara adil kepada semua pihak.

Suruhanjaya Pilihan Raya menetapkan tarikh mengundi bagi PRN Melaka pada Sabtu ini ekoran pembubaran DUN Melaka pada 4 Okt lepas susulan empat Ahli Dewan Undangan Negeri menarik sokongan terhadap kepimpinan Ketua Menteri Melaka Datuk Seri Sulaiman Md Ali.


Artis grafik hina Permaisuri Agong ditangkap

Artis grafik yang baru-baru ini mencetuskan kemarahan orang ramai, Fahmi Reza dikatakan sudah ditangkap polis susulan memuat naik tanda pagar ‘Dengki ke’.

Dia ditangkap di rumahnya kira-kira jam 7 malam tadi dan dibawa ke Ibu Pejabat Polis Daerah Dang Wangi untuk siasatan lanjut.

Tangkapan itu dipercayai dilakukan berkaitan hantarannya dalam laman sosial berhubung Raja Permaisuri Agong Tunku Hajah Azizah Aminah Maimunah Iskandariah.

Dalam hantarannya Fahmi juga menyenaraikan lebih 100 lagu yang berkisar mengenai ‘dengki’ dan disiarkan dalam laman Spotify.

Difahamkan Fahmi disiasat mengikut Akta Hasutan dan Akta Komunikasi dan Multimedia 1998.


Jangkitan dalam kluster karaoke di Singapura naik kepada 149 kes

Singapura hari ini melaporkan sebanyak 60 jangkitan tempatan Covid-19 termasuk 29 yang dikaitkan dengan kluster KTV karaoke dan kelab malam, dikesan dalam tempoh 24 jam sehingga 12 tengah hari tadi.

Ini menjadikan jumlah kes membabitkan kluster karaoke kepada 149 individu.

Daripada 60 jangkitan tempatan itu 33 dikaitkan dengan kes sebelum ini dan kuarantin, sementara 22 lagi dikesan menerusi pengawasan setempat.

Terdapat lima jangkitan yang tidak dikaitkan dengan mana-mana kes.

Kementerian Kesihatan negara itu juga memaklumkan terdapat lapan kes import yang diberi notis tinggal di rumah ketika tiba di Singapura.

Satu daripada kes import itu dikesan sebaik tiba di Singapura, manakala lapan lagi menunjukkan tanda-tanda deman ketika menjalani pengasingan di rumah.

Jumlah keseluruhan kes di republik itu adalah 62,981 kes. – Agensi


Kompaun RM10,000 sahaja selepas program jentera BN langgar SOP

Kompaun sebanyak RM10,000 sahaja dikenakan terhadap penganjuran majlis jentera Barisan Nasional (BN) kerana kesalahan melanggar prosedur operasi standard (SOP) Covid-19 yang berlangsung secara gilang gemilang malam tadi.

BN mengadakan pelancaran jentera kempen Pilihan Raya Negeri (PRN) Melaka di Dewan Tun Hussein Onn, PWTC malam tadi dengan dihadiri ribuan penyokong kuatnya dan dirasmikan oleh Pengerusinya, Datuk Seri Ahmad Zahid Hamidi bersama dengan para pemimpin atasan parti komponen gabungan tersebut.

Sepatutnya pelancaran tersebut diadakan di Melaka tetapi ditukar lokasi ke Kuala Lumpur susulan pengumuman Kementerian Kesihatan Malaysia (KKM) baru-baru ini yang melarang sebarang aktiviti perhimpunan berkaitan pilihan raya di negeri tersebut.

Kompaun tersebut dikeluarkan pihak Pejabat Kesihatan Kepong dibawah Akta 342 yang melanggar SOP Fasa 4 Pelan Pemulihan Negara (PPN) bagi penganjuran majlis sosial, surat kompaun tersebut juga dimuat naik dalam akaun rasmi Facebook KKM malam tadi.

Turut hadir pada majlis tersebut, Datuk Seri Najib Razak dan Timbalan Presiden UMNO Datuk Seri Mohamad Hasan disamping barisan tertinggi parti tersebut.

Calon Ketua Menteri Melaka, Datuk Seri Ab Rauf Yusoh yang juga Pengerusi Badan Perhubungan UMNO Melaka juga berada sepentas dengan barisan pemimpin tertinggi gabungan itu.

Untuk rekod, Rauf selaku Speaker Dewan Undangan Negeri (DUN) Melaka bertindak membubarkan kerajaan dan menyebabkan PRN terpaksa diadakan.

Bagaimanapun, Perdana Menteri Datuk Seri Ismail Sabri Yaakob dan Datuk Seri Hishammuddin Hussein yang berada dalam kem berbeza tidak berada dalam pelancaran jentera malam ini, mungkin sibuk dengan urusan lain tidak dapat bersama dalam perhimpunan.

Dianggarkan kira-kira 5,000 lebih penyokong dan ahli parti memenuhi setiap penjuru dewan dengan baju rasmi gabungan itu, majoriti kelihatan bersemangat untuk berkempen semasa PRN nanti.

PRN Melaka diadakan susulan tumbangnya kerajaan negeri pimpinan UMNO setelah empat Ahli Dewan Undangan Negeri (ADUN), termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Pada Pilihan Raya Umum Ke-14, UMNO hanya memenangi 13 kerusi Dewan Undangan Negeri (DUN) Melaka, Bersatu yang ketika itu bersama Pakatan Harapan (PH) menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Jumlah kematian semakin turun

Jumlah kematian akibat Covid-19 di seluruh negara dalam tempoh 24 jam sehingga 12 tengah hari tadi menunjukkan penurunan apabila merekodkan 57 kes, berbanding 60 kes semalam dan 81 pada Sabtu.

Ketua Pengarah Kesihatan Tan Sri Dr Noor Hisham Abdullah berkata kematian di Negeri Sembilan meningkat kepada 13 pesakit berbanding empat yang dilaporkan semalam, namun kes di Selangor kekal tinggi dengan 15 kematian.

Beliau berkata dalam tempoh itu sebanyak 4,744 kes sembuh menjadikan kumulatif 672,453 kes, manakala 5,218 kes baharu dicatatkan yang turut membabitkan tujuh kes import.

“Sebanyak 61,812 kes masih aktif. Jumlah pesakit dirawat di unit rawatan rapi ialah 899 orang dengan 451 daripadanya memerlukan bantuan alat pernafasan,” katanya dalam kenyataan hari ini.

Dr Noor Hisham berkata dalam tempoh itu 22 kluster baharu dikesan menjadikan kes aktif kepada 880 sementara 1,914 lagi sudah ditamatkan.

Berdasarkan data yang dikeluarkan oleh Kementerian Kesihatan Malaysia (KKM) hari ini, 16 daripada 22 kluster baharu itu membabitkan jangkitan di tempat kerja, manakala selebihnya dikesan di dalam komuniti.

Selangor merekodkan empat kluster tempat kerja diikuti Wilayah Persekutuan Kuala Lumpur (tiga); Johor dan Sarawak masing-masing tiga kluster tempat kerja dan komuniti; Negeri embilan dan Melaka masing-masing dua kluster tempat kerja; Kedah (dua – tempat kerja dan komuniti); Kelantan (dua – tempat kerja dan komuniti); dan Terengganu (satu – komuniti).

Data 27 Jun 2021

Data 28 Jun 2021


Piala Dunia: Croatia tempat ketiga

Buat kali ketiga dalam tujuh Piala Dunia terakhir, Croatia telah menamatkan saingan di podium. Ia mungkin satu langkah untuk finalis yang dikalahkan pada 2018 tetapi dalam perlawanan terakhirnya di pentas terbesar, Luka Modric, berpeluang menang.

Croatia juga mendapat tempat ketiga dalam Piala Dunia 1998, menundukkan Belanda 2-1.

Josko Gvardiol meletakkan Croatia di depan selepas Lovro Majer mengambil sepakan percuma kepada Ivan Perisic, yang melepaskan diri daripada kawalan pertahanan Maghribi untuk menanduk bola ke tengah kotak penalti.

Gvardiol berada dalam kedudukan sempurna mengambil kesempatan menanduk bola ke dalam jaring Maghribi.

Maghribi, kali pertama dalam sejarah bola sepaknya mampu layak ke separuh akhir Piala Dunia, menunjukkan hasrat mereka dengan persembahan bersemangat.

Hanya mengambil masa dua minit selepas Croatia bergembira dengan jaringan pendahuluan, Maghribi mencari gol penyamaan, juga dari sepakan percuma.

Ketika Majer dari Croatia cuba untuk menanduk bola keluar, tetapi salah kiraan dan tersasar, meletakkan pemain Maghribi Achraf Dari, yang bersendirian untuk melakukan tandukan yang menggegarkan gol lawan.

Croatia menjaringkan gol kemenangan tiga minit sebelum rehat apabila Mislav Orsic melakukan rembatan melencong yang menerjah gawang Maghribi.


Manipulasi saham: Ahli perniagaan Malaysia dihukum penjara di Singapura

Mahkamah Singapura menjatuhkan hukuman penjara terhadap ahli perniagaan warganegara Malaysia John Soh Chee Wen dan bersama dalangnya, Quah Su-Ling.

Chee Wen dan Su-Ling masing-masing dijatuhkan hukuman penjara 36 tahun dan 20 tahun selepas didapati bersalah memanipulasi pasaran saham terbesar republik itu.

Menurut laporan The Straits Times, mereka berdua didapati memanipulasi harga saham Kumpulan Blumont, Asiasons Capital dan Lion-Gold Corp atau BAL di antara tempoh Ogos 2012 dan Oktober 2013.

Dalam proses itu, mereka menghapuskan hampir S$8 bilion (RM27 bilion) daripada permodalan pasaran.

Kedua-duanya turut merayu hukuman berkenaan.

Chee Wen, 63, turut disabitkan atas beberapa pertuduhan, termasuk manipulasi pasaran, perdagangan palsu, penipuan, penipuan dan gangguan.

Hukuman yang dijatuhkan hari ini adalah penutup selepas hampir empat tahun serta merangkumi 349 pertuduhan yang berjaya dituduh dalam kira-kira 200 hari perbicaraan.

Pendakwa raya memohon hukuman penjara 40 tahun untuk Chee Wen, yang disabitkan dengan 180 pertuduhan makalah Su-Ling pula 19 tahun setengah, yang disabitkan dengan 169 pertuduhan.

Chee Wen direman sejak 2016 dan Su-Ling yang juga bekas ketua eksekutif Ipco (kini dinamakan semula sebagai Renaissance United), dibebaskan dengan jaminan S$4 juta (RM13 juta).

The Straits Times sebelum ini melaporkan dengan memetik pihak pendakwaan sebagai berkata, skim Chee Wen membabitkan lebih 50 individu, termasuk CEO dan individu berprofil tinggi, dengan lebih setengah bilion dolar dalam pembiayaan yang digunakan untuk memanipulasi pasaran.